text: συναλλαγές μέ τά γερμανικά ἐδάφη, στά ὁποῖα δέν ἐφαρμόζεται ὁ θεμελιώδης νόμος τῆς Ὁμοσπονδιακῆς Δημοκρατίας τῆς Γερμανίας, καθώς καί γιά τίς διατάξεις ἐφαρμογῆς τῶν συμφωνιῶν αὐτῶν. Κάθε συμβαλλόμενο μέρος μεριμνᾶ ὥστε ἡ ἐφαρμογή αὐτή νά μήν ἀντιτίθεται στίς ἀρχές τῆς συμφωνίας περί τῶν προϊόντων πού ὑπάγονται στήν Εὐρωπαϊκή Κοινότητα Ἄνθρακος καί Χάλυβος καί λαμβάνει ἰδίως τά κατάλληλα μέτρα ὥστε νά ἀποφευχθοῦν οἱ ζημίες πού θά ἡδύναντο νά προκληθοῦν στήν οἰκονομία τοῦ ἄλλου συμβαλλομένου μέρους.3. Κάθε συμβαλλόμενο μέρος δύναται νά λάβει κατάλληλα μέτρα γιά τήν πρόληψη τῶν δυσχερειῶν πού θά ἠδύναντο νά προκύψουν γι' αὐτό ἀπό τό ἐμπόριο μεταξύ τοῦ ἄλλου συμβαλλομένου μέρους καί τῶν γερμανικῶν ἐδαφῶν, στά ὁποῖα δέν ἐφαρμόζεται ὁ θεμελιώδης νόμος τῆς Ὁμοσπονδιακῆς Δημοκρατίας τῆς Γερμανίας.--------------------------------------------------


text:
 14.12.2021
 EL
 Επίσημη Εφημερίδα της Ευρωπαϊκής Ένωσης
 L 447/11
 ΑΠΟΦΑΣΗ αριθ. 1/2021 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ-ΑΛΓΕΡΙΑΣ
 της 30ής Νοεμβρίου 2021
 για τη συμφωνία σχετικά με την παράταση της ισχύος των προτεραιοτήτων της εταιρικής σχέσης ΕΕ-Αλγερίας [2021/2215]
 ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΑΛΓΕΡΙΑΣ,
 Έχοντας υπόψη την ευρωμεσογειακή συμφωνία συνδέσεως μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου,
 Εκτιμώντας τα ακόλουθα:
 (1)
 Η ευρωμεσογειακή συμφωνία συνδέσεως μεταξύ της Ευρωπαϊκής Κοινότητας και των κρατών μελών της, αφενός, και της Λαϊκής Δημοκρατίας της Αλγερίας, αφετέρου, (η «συμφωνία») υπεγράφη στις 22 Απριλίου 2002 και τέθηκε σε ισχύ την 1η Σεπτεμβρίου 2005 (1).
 (2)
 Βάσει του άρθρου 94 της ευρωμεσογειακής συμφωνίας το συμβούλιο σύνδεσης έχει αρμοδιότητα να λαμβάνει τις αποφάσεις που κρίνει σκόπιμες για την επίτευξη των στόχων της συμφωνίας.
 (3)
 Με την απόφαση αριθ. 1/2017 του συμβουλίου σύνδεσης (2), η ΕΕ και η Αλγερία συμφώνησαν τις προτεραιότητες της εταιρικής σχέσης που παρέχουν τις κατευθύνσεις στην εταιρική σχέση για την περίοδο 2017-2020.
 (4)
 Με ανταλλαγή επιστολών, και οι δύο πλευρές συμφώνησαν ότι θα πρέπει να παραταθεί η ισχύς των προτεραιοτήτων της εταιρικής σχέσης ΕΕ-Αλγερίας ως κατευθυντήριου εγγράφου για την εδραίωση της εταιρικής σχέσης, εν αναμονή της έγκρισης νέων επικαιροποιημένων προτεραιοτήτων της εταιρικής σχέσης.
 (5)
 Το άρθρο 10 του εσωτερικού κανονισμού του συμβουλίου σύνδεσης προβλέπει τη δυνατότητα έγκρισης αποφάσεων με γραπτή διαδικασία μεταξύ των συσκέψεων, εφόσον συμφωνήσουν και τα δύο μέρη,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το συμβούλιο σύνδεσης, με γραπτή διαδικασία, αποφασίζει ότι η ισχύς των προτεραιοτήτων της εταιρικής σχέσης ΕΕ-Αλγερίας που επισυνάπτονται στην οικεία απόφαση αριθ. 1/2017 παρατείνεται έως ότου εγκριθούν νέες επικαιροποιημένες προτεραιότητες της εταιρικής σχέσης από το συμβούλιο σύνδεσης.
 Άρθρο 2
 Η παρούσα απόφαση αρχίζει να ισχύει από την ημέρα της έκδοσής της.
 Βρυξέλλες, 30 Νοεμβρίου 2021.
 Για το Συμβούλιο Σύνδεσης ΕΕ-Αλγερίας
 Ο Πρόεδρος
 Ramtane LAMAMRA
 (1) ΕΕ L 265 της 10.10.2005, σ. 2.
 (2) Απόφαση αριθ. 1/2017 του Συμβουλίου Σύνδεσης ΕΕ-Αλγερίας, της 13ης Μαρτίου 2017, όσον αφορά την έγκριση των προτεραιοτήτων της εταιρικής σχέσης ΕΕ-Αλγερίας για την περίοδο 2017-2020 (ΕΕ L 82 της 29.3.2017, σ. 9).

type: contracts

jurisdiction: EU


text:
 Avis juridique important
 |
 11957A/PRO/CJ/37
 Συνθήκη περί ιδρύσεως της Ευρωπαϊκής Κοινότητος Ατομικής Ενεργείας, ( Συνθήκη ΕΚΑΕ - Ευρατόμ ), Πρωτόκολλο περί του οργανισμού του Δικαστηρίου της Ευρωπαϊκής Κοινότητος Ατομικής Ενεργείας, Τίτλος ΙΙΙ: Διαδικασία, Άρθρο 37
 Αρθρο 37.Ο πρόεδρος του Δικαστηρίου δύναται να αποφασίζει με συνοπτική διαδικασία, η οποία παρεκκλίνει, κατά το αναγκαίο μέτρο, από ορισμένους κανόνες που περιέχονται στον παρόντα οργανισμό και που θα ορισθεί από τον κανονισμό διαδικασίας, επί αιτήσεως αναβολής σύμφωνα με το άρθρο 157 της συνθήκης, λήψεως προσωρινών μέτρων βάσει του άρθρου 158 ή αναστολής της αναγκαστικής εκτελέσεως σύμφωνα με το άρθρο 164 τελευταία παράγραφος.Σε περίπτωση κωλύματος ο πρόεδρος αναπληρώνεται από άλλο δικαστή κατά τους όρους του κανονισμού διαδικασίας.Σε περίπτωση που εκδίδεται από τον πρόεδρο ή των αναπληρωτή του έχει προσωρινό χαρακτήρα και ουδόλως προδικάζει την απόφαση του Δικαστηρίου επί της κυρίας υποθέσεως.


text:
 Avis juridique important
 |
 21982A0728(02)
 Συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας σχετικά με τις εισαγωγές μανιόκας προέλευσης Ινδονησίας και άλλων προμηθευτριών χωρών που είναι μέλη της ΓΣΔΕ
 Επίσημη Εφημερίδα αριθ. L 219 της 28/07/1982 σ. 0057 - 0057 Φινλανδική ειδική έκδοση: Κεφάλαιο 3 τόμος 15 σ. 0129 Σουηδική ειδική έκδοση: Κεφάλαιο 3 τόμος 15 σ. 0129 Ισπανική ειδική έκδοση: Κεφάλαιο 03 τόμος 26 σ. 0011 Πορτογαλική ειδική έκδοση : Κεφάλαιο 03 τόμος 26 σ. 0011
 ***** ΣΥΜΦΩΝΙΑ υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητος και της Δημοκρατίας της Ινδονησίας σχετικά με τις εισαγωγές μανιόκας προελεύσεως Ινδονησίας και άλλων προμηθευτριών χωρών που είναι μέλη της ΓΣΔΕ 1. Την 11η Μαρτίου 1981 η Ευρωπαϊκή Οικονομική Κοινότητα (ΕΟΚ) ανακοίνωσε στον Γενικό Διευθυντή της ΓΣΔΕ την πρόθεσή της να διαπραγματευθεί μια τροποποίηση της παραχωρήσεώς της σχετικά με τις εισαγωγές μανιόκας και ομοειδών προϊόντων που υπάγονται στη διάκριση 07.06 Α του Κοινού Δασμολογίου. 2. Προς το σκοπό αυτό, η Ευρωπαϊκή Οικονομική Κοινότητα και η Δημοκρατία της Ινδονησίας, υπό την ιδιότητά της ως βασικού προμηθευτού μανιόκας της ΓΣΔΕ στην Ευρωπαϊκή Οικονομική Κοινότητα, συνεφώνησαν τα ακόλουθα: α) αναστολή της υπάρχουσας παγιοποίησης που περιλαμβάνεται στην κατάσταση LXXII σχετικά με τη μανιόκα και τα ομοειδή προϊόντα που υπάγονται στη διάκριση 07.06 Α του Κοινού Δασμολογίου· β) η Ευρωπαϊκή Οικονομική Κοινότητα οφείλει να θεσπίσει ετήσιες δασμολογικές ποσοστώσεις για τις εισαγωγές μανιόκας και ομοειδών προϊόντων που υπάγονται στη διάκριση 07.06 Α του Κοινού Δασμολογίου από τους προμηθευτές της ΓΣΔΕ ως εξής: 1982 588 235 τόνοι 1983 882 355 τόνοι 1984 882 355 τόνοι 1985 970 590 τόνοι 1986 970 590 τόνοι· γ) για τις εισαγωγές μανιόκας από τους προμηθευτές της ΓΣΔΕ μέσα στα όρια των ποσοστώσεων που αναφέρονται στην ανωτέρω παράγραφο 2 περίπτωση β, η εισφορά που εφαρμόζεται κατά την εισαγωγή θα καθοριστεί κατ' ανώτατο όριο σε 6 % κατ' αξία. Οι εισαγωγές που ξεπερνούν αυτά τα όρια υπόκεινται σε μεταβλητές εισφορές, οι οποίες προβλέπονται στην κοινή οργάνωση αγοράς των σιτηρών· δ) με βάση τον μέσο όρο των εισαγωγών κατά την περίοδο 1978 μέχρι 1980 ένα κατώτατο όριο 85 % των ετήσιων ποσοστώσεων, που αναφέρονται στην ανωτέρω παράγραφο 2 περίπτωση β, θα διατηρηθεί για τις εισαγωγές από την Ινδονησία· ε) λαμβάνοντας υπόψη τα διεθνή δικαιώματα και τις υποχρεώσεις της, η Κοινότητα αναλαμβάνει να εξασφαλίσει ότι η θέση των προμηθευτριών χωρών μελών της ΓΣΔΕ στην αγορά μανιόκας της Ευρωπαϊκής Οικονομικής Κοινότητος, κατά τη διάρκεια της περιόδου που καλύπτει ο παρών διακανονισμός, δεν θα υπονομευθεί από εισαγωγές που προέρχονται από χώρες μη μέλη της ΓΣΔΕ. Σ' αυτό το πλαίσιο η Ευρωπαϊκή Οικονομική Κοινότητα προτίθεται να ορίσει μια αυτόνομη ποσότωση για τις εισαγωγές μανιόκας από χώρες μη μέλη της ΓΣΔΕ που δεν υπόκεινται ακόμη σε άλλους διμερείς διακανονισμούς· στ) οι διακανονισμοί που αναφέρονται στην ανωτέρω παραγράφο 2 περιπτώσεις α, β, γ, δ και ε θα παραμείνουν σε ισχύ μέχρι τις 31 Δεκεμβρίου 1986 και θα συνεχίσουν να ισχύουν για περαιτέρω τομείς εφόσον δεν καταγγελθούν από ένα από τα δύο μέρη, τουλάχιστον ένα


text: έτος πριν από τη λήξη της αρχικής περιόδου ή κάθε επόμενης τριετίας. Ωστόσο, πριν κοινοποιήσουν την καταγγελία της συμφωνίας, τα δύο μέρη θα προβούν σε διαβουλεύσεις για να αναζητήσουν λύσεις ή να συμφωνήσουν για τροποποιήσεις οι οποίες θα καταστήσουν δυνατή τη συνέχιση της ισχύος της συμφωνίας. Περαιτέρω, κατόπιν αιτήσεως ενός των ενδιαφερομένων μερών και εφόσον κρίνεται αναγκαίο, μπορούν να προβούν σε διαβουλεύσεις σχετικά με το εμπόριο μανιόκας.


text:
 26.7.2018
 EL
 Επίσημη Εφημερίδα της Ευρωπαϊκής Ένωσης
 L 189/26
 ΑΠΌΦΑΣΗ αριθ. 62/2018 ΤΗΣ ΜΕΙΚΤΉΣ ΕΠΙΤΡΟΠΉΣ ΠΟΥ ΣΥΣΤΆΘΗΚΕ ΣΤΟ ΠΛΑΊΣΙΟ ΤΗΣ ΣΥΜΦΩΝΊΑΣ ΑΜΟΙΒΑΊΑΣ ΑΝΑΓΝΏΡΙΣΗΣ ΜΕΤΑΞΫ ΤΗΣ ΕΥΡΩΠΑΪΚΉΣ ΚΟΙΝΌΤΗΤΑΣ ΚΑΙ ΤΩΝ ΗΝΩΜΈΝΩΝ ΠΟΛΙΤΕΙΏΝ ΤΗΣ ΑΜΕΡΙΚΉΣ
 της 5ης Ιουνίου 2018
 σχετικά με την καταχώριση φορέων αξιολόγησης πιστότητας στο τομεακό παράρτημα για την ηλεκτρομαγνητική συμβατότητα και στο τομεακό παράρτημα για τον τηλεπικοινωνιακό εξοπλισμό [2018/1058]
 Η ΜΕΙΚΤΗ ΕΠΙΤΡΟΠΗ,
 Έχοντας υπόψη τη συμφωνία αμοιβαίας αναγνώρισης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής, και ιδίως τα άρθρα 7 και 14,
 Εκτιμώντας ότι η μεικτή επιτροπή πρόκειται να λάβει απόφαση για να καταχωρίσει έναν ή περισσότερους φορείς αξιολόγησης πιστότητας σε τομεακό παράρτημα,
 ΑΠΟΦΑΣIΖΕΙ:
 1.
 Οι φορείς αξιολόγησης πιστότητας που εμφαίνονται στο προσάρτημα Α προστίθενται στον κατάλογο φορέων αξιολόγησης πιστότητας στη στήλη «Πρόσβαση των ΗΠΑ στην αγορά της ΕΚ» στο τμήμα V του τομεακού παραρτήματος για την ηλεκτρομαγνητική συμβατότητα.
 2.
 Οι φορείς αξιολόγησης πιστότητας που εμφαίνονται στο προσάρτημα Β προστίθενται στον κατάλογο φορέων αξιολόγησης πιστότητας στη στήλη «Πρόσβαση των ΗΠΑ στην αγορά της ΕΚ» στο τμήμα V του τομεακού παραρτήματος για τον τηλεπικοινωνιακό εξοπλισμό.
 3.
 Το συγκεκριμένο πεδίο της καταχώρισης των φορέων αξιολόγησης πιστότητας που εμφαίνονται στα προσαρτήματα Α και Β, ως προς τα προϊόντα και τις διαδικασίες αξιολόγησης πιστότητας, έχει συμφωνηθεί από τα μέρη και θα επικαιροποιείται από αυτά.
 Η παρούσα απόφαση, που εκδίδεται εις διπλούν, υπογράφεται από αντιπροσώπους της μεικτής επιτροπής οι οποίοι εξουσιοδοτούνται να ενεργούν για λογαριασμό των μερών όσον αφορά την τροποποίηση της συμφωνίας. H παρούσα απόφαση αρχίζει να ισχύει από την ημερομηνία κατά την οποία τίθεται η τελευταία των κάτωθι υπογραφών.
 Για λογαριασμό των Ηνωμένων Πολιτειών της Αμερικής
 James C. SANFORD
 Υπεγράφη στην Ουάσινγκτον στις 30 Μαΐου 2018
 Για λογαριασμό της Ευρωπαϊκής Ένωσης
 Ignacio IRUARRIZAGA
 Υπεγράφη στις Βρυξέλλες στις 5 Ιουνίου 2018
 ΠΡΟΣΑΡΤΗΜΑ A
 Φορείς αξιολόγησης πιστότητας των ΗΠΑ οι οποίοι προστίθενται στον κατάλογο των φορέων αξιολόγησης πιστότητας στη στήλη «Πρόσβαση των ΗΠΑ στην αγορά της ΕΚ» στο τμήμα V του τομεακού παραρτήματος για την ηλεκτρομαγνητική συμβατότητα
 CKC Certification Services, LLC
 5046 Sierra Pines Drive
 Mariposa, California 95338
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Elite Electronic Engineering, Inc.
 1516 Centre Circle
 Downers Grove, Illinois 60515
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 UL Verification Services Inc.
 47173 Benicia Street
 Fremont, California 94538
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Timco Engineering, Inc.
 849 N.W. State Road 45
 Newberry, Florida 32669
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Bay Area Compliance Laboratories, Corp. (BACL)
 1274 Anvilwood Avenue
 Sunnyvale, California 94089
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Washington Laboratories, Ltd. (WLL)
 7560 Lindbergh Drive
 Gaithersburg, Maryland 20879
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 ACB, Inc.
 6731 Whittier Avenue, Suite C110
 McLean, Virginia 22101
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Curtis-Straus LLC
 Littleton Distribution Centre,
 One Distribution Centre Circle, Suite #1
 Littleton, Massachusetts 01460
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Compatible Electronics, Inc.
 114 Olinda Drive
 Brea, California 92823
 ΗΝΩΜΕΝΕΣ ΠΟΛΙΤΕΙΕΣ ΤΗΣ


text:
ΑΜΕΡΙΚΗΣ / UNITED STATES OF AMERICA
 Siemic Inc.
 775 Montague Expressway
 Milpitas, California 95035
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 MiCOM LABS
 575 Boulder Court
 Pleasanton, California 94566
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 ΠΡΟΣΑΡΤΗΜΑ Β
 Φορείς αξιολόγησης πιστότητας των ΗΠΑ οι οποίοι προστίθενται στον κατάλογο των φορέων αξιολόγησης πιστότητας στη στήλη «Πρόσβαση των ΗΠΑ στην αγορά της ΕΚ» στο τμήμα V του τομεακού παραρτήματος για τον τηλεπικοινωνιακό εξοπλισμό
 CKC Certification Services, LLC
 5046 Sierra Pines Drive
 Mariposa, California 95338
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Elite Electronic Engineering, Inc.
 1516 Centre Circle
 Downers Grove, Illinois 60515
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 MET Laboratories, Inc.
 914 West Patapsco Avenue
 Baltimore, Maryland 21230-3432
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 UL Verification Services Inc.
 47173 Benicia Street
 Fremont, California 94538
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Timco Engineering, Inc.
 849 N.W. State Road 45
 Newberry, Florida 32669
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Bay Area Compliance Laboratories, Corp. (BACL)
 1274 Anvilwood Avenue
 Sunnyvale, California 94089
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Washington Laboratories, Ltd. (WLL)
 7560 Lindbergh Drive
 Gaithersburg, Maryland 20879
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 ACB, Inc.
 6731 Whittier Avenue, Suite C110
 McLean, Virginia 22101
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Curtis-Straus LLC
 Littleton Distribution Centre,
 One Distribution Centre Circle, Suite #1
 Littleton, Massachusetts 01460
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Compatible Electronics, Inc.
 114 Olinda Drive
 Brea, California 92823
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 National Technical Systems – Silicon Valley
 41039 Boyce Road
 Fremont, California 94538
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 Siemic Inc.
 775 Montague Expressway
 Milpitas, California 95035
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA
 MiCOM LABS
 575 Boulder Court
 Pleasanton, California 94566
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ / UNITED STATES OF AMERICA


text:
 Avis juridique important
 |
 21999D0112(03)
 Απόφαση αριθ. 4/98 του Συμβουλίου Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου της 2ας Δεκεμβρίου 1998 σχετικά με την έγκριση τροποποιήσεων του πρωτοκόλλου αριθ. 3 της ευρωπαϊκής συμφωνίας, οι οποίες περιλαμβάνονται στην απόφαση αριθ. 1/97 της μεικτής επιτροπής στο πλαίσιο της συμφωνίας ελευθέρων συναλλαγών και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας Άνθρακα και Χάλυβα αφενός, και της Δημοκρατίας της Λετονίας, αφετέρου
 Επίσημη Εφημερίδα αριθ. L 006 της 12/01/1999 σ. 0010 - 0010
 ΑΠΟΦΑΣΗ αριθ. 4/98 του Συμβουλίου Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου της 2ας Δεκεμβρίου 1998 σχετικά με την έγκριση τροποποιήσεων του πρωτοκόλλου αριθ. 3 της ευρωπαϊκής συμφωνίας, οι οποίες περιλαμβάνονται στην απόφαση αριθ. 1/97 της μεικτής επιτροπής στο πλαίσιο της συμφωνίας ελευθέρων συναλλαγών και εμπορικών θεμάτων μεταξύ της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας Άνθρακα και Χάλυβα αφενός, και της Δημοκρατίας της Λετονίας, αφετέρου (1999/14/ΕΚ)ΤΟ ΣΥΜΒΟΥΛΙΟ ΣΥΝΔΕΣΗΣ,Έχοντας υπόψη την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, η οποία υπεγράφη στις 12 Ιουνίου 1995, και ιδίως τα άρθρα 110 και 131,Εκτιμώντας:ότι, σύμφωνα με το άρθρο 131 της ευρωπαϊκής συμφωνίας, το Συμβούλιο Σύνδεσης εγκρίνει κατά την πρώτη συνεδρίαση του όλες τις τροποποιήσεις της εν λόγω συμφωνίας, ιδίως των πρωτοκόλλων και των παραρτημάτων της, που είναι απαραίτητες για την ευθυγράμμιση αυτής με τις αλλαγές που έχουν επέλθει στη συμφωνία ελευθέρων συναλλαγών και εμπορικών θεμάτων, οι οποίες αποφασίστηκαν από τη μεικτή επιτροπή, μεταξύ της υπογραφής και της έναρξης ισχύος της εν λόγω συμφωνίας 7ότι, χάριν νομικής συνεχείας, οι τροποποιήσεις αυτές πρέπει να ισχύσουν από την έναρξη της συμφωνίας, την 1η Φεβρουαρίου 1998,ΑΠΟΦΑΣΙΖΕΙ:Άρθρο 1 Το πρωτόκολλο αριθ. 3 για τους κανόνες καταγωγής, που επισυνάπτεται στην ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Λετονίας, αφετέρου, τροποποιείται σύμφωνα με την απόφαση αριθ. 1/97 της μεικτής επιτροπής, της 20ής Μαρτίου 1997 (1) (και τις σχετικές κοινές δηλώσεις) στο πλαίσιο της συμφωνίας ελευθέρων συναλλαγών και εμπορικών θεμάτων μεταξύ των Ευρωπαϊκών Κοινοτήτων, αφενός, και της Δημοκρατίας της Λετονίας, αφετέρου.Άρθρο 2 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων και στη Latvijas Vestnesis (Επίσημη Εφημερίδα της Λετονίας).Άρθρο 3 Η απόφαση αρχίζει να ισχύει την ημέρα έκδοσής της.Εφαρμόζεται από την 1η Φεβρουαρίου 1998.Βρυξέλλες, 2 Δεκεμβρίου 1998.Για το Συμβούλιο ΣύνδεσηςΟ ΠρόεδροςW. SCHάSSEL(1) ΕΕ L 111 της 28. 4. 1997 σ. 1 και Latvijas Vestnesis (Επίσημη Εφημερίδα της Λετονίας) αριθ. 83/84 (798/799) της 27. 3. 1997.


text:
 23.8.2018
 EL
 Επίσημη Εφημερίδα της Ευρωπαϊκής Ένωσης
 L 215/42
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 245/2016
 της 2ας Δεκεμβρίου 2016
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ [2018/1181]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο εκτελεστικός κανονισμός (ΕΕ) 2016/472 της Επιτροπής, της 31ης Μαρτίου 2016, για την τροποποίηση του κανονισμού (ΕΕ) αριθ. 72/2010 όσον αφορά τον ορισμό του όρου «επιθεωρητής της Επιτροπής» (1) πρέπει να ενσωματωθεί στη συμφωνία για τον ΕΟΧ.
 (2)
 Το παράρτημα XIII της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το σημείο 66ηγ [κανονισμός (ΕΕ) αριθ. 72/2010 της Επιτροπής] του παραρτήματος XIII της συμφωνίας για τον ΕΟΧ τροποποιείται ως εξής:
 1)
 Προστίθενται τα εξής:
 «, όπως τροποποιήθηκε με:
 —
 32016 R 0472: Εκτελεστικός κανονισμός (ΕΕ) 2016/472 της Επιτροπής της 31ης Μαρτίου 2016 (ΕΕ L 85 της 1.4.2016, σ. 28).».
 2)
 Το κείμενο της προσαρμογής β) αντικαθίσταται από το ακόλουθο κείμενο:
 «Στο άρθρο 6 παράγραφος 2 προστίθενται τα εξής:
 Στις επιθεωρήσεις της η Εποπτεύουσα Αρχή της ΕΖΕΣ δύναται να καλεί τους εθνικούς ελεγκτές που περιέχονται στον κατάλογο των κρατών μελών της ΕΕ καθώς και επιθεωρητές που απασχολούνται από την Επιτροπή.».
 Άρθρο 2
 Τα κείμενα του εκτελεστικού κανονισμού (ΕΕ) 2016/472 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 3 Δεκεμβρίου 2016, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (*1).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 2 Δεκεμβρίου 2016.
 Για τη Μεικτή Επιτροπή του ΕΟΧ
 Η Πρόεδρος
 Bergdís ELLERTSDÓTTIR
 (1) ΕΕ L 85 της 1.4.2016, σ. 28.
 (*1) Δεν έχουν αναφερθεί συνταγματικές απαιτήσεις.


text:
 Avis juridique important
 |
 21996D0919(02)
 Απόφαση της Μεικτής Επιτροπής του ΕΟΧ αριθ. 34/96 της 31ης Μαΐου 1996 για την τροποποίηση του παραρτήματος ΧΙΧ (προστασία καταναλωτών) της συμφωνίας ΕΟΧ
 Επίσημη Εφημερίδα αριθ. L 237 της 19/09/1996 σ. 0041 - 0041
 ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 34/96 της 31ης Μαΐου 1996 για την τροποποίηση του παραρτήματος ΧΙΧ (προστασία καταναλωτών) της συμφωνίας ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως προσαρμόσθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη «η συμφωνία», και ιδίως το άρθρο 98,Εκτιμώντας:ότι το παράρτημα ΧΙΧ της συμφωνίας τροποποιήθηκε με την απόφαση της μεικτής επιτροπής ΕΟΧ αριθ. 18/95 της 24ης Φεβρουαρίου 1995 (1) 7ότι η οδηγία 95/58/ΕΚ του Ευρωπαϊκού Κοινοβουλίου και του Συμβουλίου της 29ης Νοεμβρίου 1995 για την τροποποίηση της οδηγίας 79/581/ΕΟΚ για την προστασία των καταναλωτών όσον αφορά την αναγραφή των τιμών των μη εδώδιμων προϊόντων (2), πρέπει να ενσωματωθούν στη συμφωνία,ΑΠΟΦΑΣΙΖΕΙ ΤΑ ΑΚΟΛΟΥΘΑ:Άρθρο 1 Το ακόλουθο εδάφιο παρεμβάλλεται στο σημείο 1 (οδηγία 79/581/ΕΟΚ του Συμβουλίου) του παραρτήματος ΧΙΧ της συμφωνίας:«- 395 L 0058: οδηγία 95/58/ΕΚ του Ευρωπαϊκού Κοινοβουλίου και του Συμβουλίου της 29ης Νοεμβρίου 1995 (ΕΕ αριθ. L 299 της 12. 12. 1995, σ. 11).»Άρθρο 2 Τα ακόλουθα παρεμβάλλονται στο σημείο 6 (οδηγία 88/314/ΕΟΚ του Συμβουλίου) του παραρτήματος ΧΙΧ της συμφωνίας:«, όπως τροποποιήθηκε από:- 395 L 0058: οδηγία 95/58/ΕΚ του Ευρωπαϊκού Κοινοβουλίου και του Συμβουλίου της 29ης Νοεμβρίου 1995 (ΕΕ αριθ. L 299 της 12. 12. 1995, σ. 11).».Άρθρο 3 Τα κείμενα της οδηγίας 95/58/ΕΚ του Ευρωπαϊκού Κοινοβουλίου και του Συμβουλίου στην ισλανδική και νορβηγική γλώσσα, τα οποία προσαρτώνται στις αντίστοιχες γλωσσικές αποδόσεις της παρούσας απόφασης, είναι αυθεντικά.Άρθρο 4 Η παρούσα απόφαση αρχίζει να ισχύει από την 1η Ιουνίου 1996, υπό τον όρο ότι όλες οι κοινοποιήσεις βάσει του άρθρου 103 παράγραφος 1 της συμφωνίας έχουν πραγματοποιηθεί στη Μεικτή Επιτροπή του ΕΟΧ.Άρθρο 5 Η παρούσα απόφαση δημοσιεύεται στο τμήμα ΕΟΧ, και στο συμπλήρωμα ΕΟΧ, της Επίσημης Εφημερίδας των Ευρωπαϊκών Κοινοτήτων.Βρυξέλλες, 31 Μαΐου 1996.Για τη Μεικτή Επιτροπή του ΕΟΧΟ ΠρόεδροςP. BENAVIDES(1) ΕΕ αριθ. L 83 της 13. 4. 1995, σ. 49.(2) ΕΕ αριθ. L 299 της 12. 12. 1995, σ. 11.


text:
 22.6.2018
 EL
 Επίσημη Εφημερίδα της Ευρωπαϊκής Ένωσης
 L 159/3
 ΣΫΜΒΑΣΗ ΤΟΥ ΣΥΜΒΟΥΛΊΟΥ ΤΗΣ ΕΥΡΏΠΗΣ ΓΙΑ ΤΗΝ ΠΡΌΛΗΨΗ ΤΗΣ ΤΡΟΜΟΚΡΑΤΊΑΣ
 Βαρσοβία, 16 Μαΐου 2005
 ΤΑ ΚΡΑΤΗ ΜΕΛΗ ΤΟΥ ΣΥΜΒΟΥΛΙΟΥ ΤΗΣ ΕΥΡΩΠΗΣ ΚΑΙ ΟΙ ΛΟΙΠΟΙ ΥΠΟΓΡΑΦΟΝΤΕΣ ΤΗΝ ΠΑΡΟΥΣΑ ΣΥΜΒΑΣΗ,
 ΕΧΟΝΤΑΣ υπόψη ότι σκοπός του Συμβουλίου της Ευρώπης είναι η σύσφιγξη των σχέσεων μεταξύ των μελών του·
 ΑΝΑΓΝΩΡΙΖΟΝΤΑΣ την αξία που έχει η ενίσχυση της συνεργασίας με τα άλλα μέρη της παρούσας σύμβασης·
 ΕΠΙΘΥΜΩΝΤΑΣ να λάβουν αποτελεσματικά μέτρα για την πρόληψη της τρομοκρατίας και για την αντιμετώπιση, ιδίως, της δημόσιας πρόκλησης για τέλεση τρομοκρατικών εγκλημάτων, καθώς και για τη στρατολόγηση και εκπαίδευση τρομοκρατών·
 ΕΧΟΝΤΑΣ επίγνωση της σοβαρής ανησυχίας που προκαλείται από την αύξηση των τρομοκρατικών εγκλημάτων και την αυξανόμενη τρομοκρατική απειλή·
 ΕΧΟΝΤΑΣ επίγνωση της δυσχερούς κατάστασης που αντιμετωπίζουν αυτοί που υποφέρουν από την τρομοκρατία και, στο πλαίσιο αυτό, επιβεβαιώνοντας εκ νέου τη βαθιά αλληλεγγύη τους στα θύματα της τρομοκρατίας και στις οικογένειές τους·
 ΑΝΑΓΝΩΡΙΖΟΝΤΑΣ ότι τα τρομοκρατικά εγκλήματα και τα αδικήματα που ορίζονται στην παρούσα σύμβαση, από οποιονδήποτε διαπράττονται, επ' ουδενί δύνανται να δικαιολογηθούν για λόγους πολιτικούς, φιλοσοφικούς, ιδεολογικούς, φυλετικούς, εθνοτικούς, θρησκευτικούς ή άλλης παρόμοιας φύσης, και υπενθυμίζοντας την υποχρέωση όλων των μερών να προλαμβάνουν τέτοια εγκλήματα και, εφόσον δεν τα προλαμβάνουν, να ασκούν δίωξη και να διασφαλίζουν ότι επισύρουν ποινές για τον καθορισμό των οποίων λαμβάνεται υπόψη ο σοβαρός χαρακτήρας αυτών των εγκλημάτων·
 ΥΠΕΝΘΥΜΙΖΟΝΤΑΣ την ανάγκη να ενισχυθεί ο αγώνας κατά της τρομοκρατίας και επιβεβαιώνοντας ότι όλα τα μέτρα που λαμβάνονται για την πρόληψη ή την καταστολή τρομοκρατικών εγκλημάτων πρέπει να σέβονται το κράτος δικαίου και τις δημοκρατικές αξίες, τα ανθρώπινα δικαιώματα και τις θεμελιώδεις ελευθερίες, καθώς και άλλες διατάξεις του διεθνούς δικαίου, συμπεριλαμβανομένου, κατά περίπτωση, του διεθνούς ανθρωπιστικού δικαίου·
 ΑΝΑΓΝΩΡΙΖΟΝΤΑΣ ότι η παρούσα σύμβαση δεν έχει ως στόχο να επηρεάσει καθιερωμένες αρχές σχετικά με την ελευθερία της έκφρασης και την ελευθερία του συνεταιρίζεσθαι·
 ΥΠΕΝΘΥΜΙΖΟΝΤΑΣ ότι οι πράξεις τρομοκρατίας έχουν, εκ φύσεως ή περιεχομένου, ως στόχο να εκφοβίσουν σοβαρά έναν πληθυσμό, ή να εξαναγκάσουν αδικαιολόγητα μια κυβέρνηση ή έναν διεθνή οργανισμό να εκτελέσουν οποιαδήποτε πράξη ή να απόσχουν από την εκτέλεσή της, ή να αποσταθεροποιήσουν σοβαρά ή να καταστρέψουν τις θεμελιώδεις πολιτικές, συνταγματικές, οικονομικές ή κοινωνικές δομές μιας χώρας ή ενός διεθνούς οργανισμού·
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Ορολογία
 1. Για τους σκοπούς της παρούσας σύμβασης, ως «τρομοκρατικό έγκλημα» νοείται οποιοδήποτε αδίκημα εντός του πεδίου εφαρμογής και κατά τον ορισμό μίας από τις συνθήκες που παρατίθενται στο προσάρτημα.
 2. Κατά την κατάθεση πράξης κύρωσης, αποδοχής, έγκρισης ή προσχώρησης, ένα κράτος ή η Ευρωπαϊκή Κοινότητα, που δεν συνιστά συμβαλλόμενο μέρος σε συνθήκη που απαριθμείται στο προσάρτημα, μπορεί να δηλώσει ότι, κατά την εφαρμογή της παρούσας σύμβασης στο ενδιαφερόμενο μέρος, η εν λόγω συνθήκη λογίζεται ότι δεν περιλαμβάνεται στο προσάρτημα. Η εν λόγω δήλωση παύει να παράγει αποτελέσματα από τη στιγμή που θα τεθεί σε ισχύ η συνθήκη για το μέρος που έχει κάνει μια τέτοια δήλωση, το οποίο κοινοποιεί στον Γενικό Γραμματέα του Συμβουλίου της Ευρώπης την εν λόγω έναρξη ισχύος.
 Άρθρο 2
 Σκοπός
 Ο σκοπός της παρούσας σύμβασης είναι να ενισχύσει


text:
τις προσπάθειες των μερών για πρόληψη της τρομοκρατίας και των αρνητικών επιπτώσεών της στην πλήρη άσκηση των ανθρωπίνων δικαιωμάτων και ιδίως του δικαιώματος στη ζωή, τόσο με τη λήψη μέτρων σε εθνικό επίπεδο όσο και μέσω της διεθνούς συνεργασίας, λαμβάνοντας δεόντως υπόψη τις υφιστάμενες ισχύουσες πολυμερείς ή διμερείς συνθήκες ή συμφωνίες μεταξύ των μερών.
 Άρθρο 3
 Εθνικές πολιτικές πρόληψης
 1. Κάθε συμβαλλόμενο μέρος λαμβάνει τα κατάλληλα μέτρα, ιδίως στον τομέα της κατάρτισης των αρχών επιβολής του νόμου και άλλων οργάνων, και στους τομείς της εκπαίδευσης, του πολιτισμού, της πληροφόρησης, των μέσων ενημέρωσης και της ευαισθητοποίησης των πολιτών, με στόχο την πρόληψη τρομοκρατικών εγκλημάτων και των αρνητικών συνεπειών τους, με παράλληλο σεβασμό των υποχρεώσεών τους στον τομέα των ανθρωπίνων δικαιωμάτων κατά τα προβλεπόμενα, όπου ισχύουν για το εν λόγω μέρος, στη σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, στο Διεθνές σύμφωνο για τα ατομικά και πολιτικά δικαιώματα, καθώς και στο πλαίσιο άλλων υποχρεώσεων δυνάμει του διεθνούς δικαίου.
 2. Κάθε συμβαλλόμενο μέρος λαμβάνει τα αναγκαία μέτρα για τη βελτίωση και την ανάπτυξη της συνεργασίας μεταξύ των εθνικών αρχών, με σκοπό την αποτροπή τρομοκρατικών εγκλημάτων και των αρνητικών συνεπειών τους, μεταξύ άλλων, μέσω:
 α)
 της ανταλλαγής πληροφοριών·
 β)
 της βελτίωσης της φυσικής προστασίας των προσώπων και των εγκαταστάσεων·
 γ)
 της ενίσχυσης της κατάρτισης και των σχεδίων συντονισμού για την αντιμετώπιση έκτακτων περιστατικών πολιτικής προστασίας.
 3. Κάθε συμβαλλόμενο μέρος προάγει την ανεκτικότητα ενθαρρύνοντας τον διαθρησκευτικό και διαπολιτισμικό διάλογο με συμμετοχή, όπου ενδείκνυται, μη κυβερνητικών οργανώσεων και άλλων φορέων της κοινωνίας των πολιτών με στόχο την πρόληψη εντάσεων που θα μπορούσαν να συμβάλουν στη διάπραξη τρομοκρατικών εγκλημάτων.
 4. Κάθε συμβαλλόμενο μέρος καταβάλλει προσπάθεια για να προωθήσει τη δημόσια ευαισθητοποίηση όσον αφορά την ύπαρξη, τις αιτίες και τη σοβαρότητα, καθώς και την απειλή που συνιστούν τα τρομοκρατικά εγκλήματα και τα αδικήματα που ορίζονται στην παρούσα σύμβαση και για να μελετήσει την ενθάρρυνση των πολιτών να παρέχουν τεκμηριωμένη, ειδική βοήθεια στις αρμόδιες αρχές τους η οποία μπορεί να συμβάλει στην πρόληψη τρομοκρατικών εγκλημάτων και αδικημάτων που ορίζονται στην παρούσα σύμβαση.
 Άρθρο 4
 Διεθνής συνεργασία για την πρόληψη
 Τα συμβαλλόμενα μέρη, κατά περίπτωση και λαμβάνοντας δεόντως υπόψη τις ικανότητές τους, παρέχουν αμοιβαία συνδρομή και στήριξη με στόχο την αύξηση της ικανότητάς τους να εμποδίζουν τη διάπραξη τρομοκρατικών εγκλημάτων, μεταξύ άλλων, μέσω της ανταλλαγής πληροφοριών και βέλτιστων πρακτικών, καθώς και μέσω της κατάρτισης και άλλων κοινών προσπαθειών προληπτικού χαρακτήρα.
 Άρθρο 5
 Δημόσια πρόκληση για τέλεση τρομοκρατικού εγκλήματος
 1. Για τους σκοπούς της παρούσας σύμβασης ως «δημόσια πρόκληση για τέλεση τρομοκρατικού εγκλήματος» νοείται η διάδοση ή η με οποιονδήποτε τρόπο διάθεση ενός μηνύματος προς το κοινό, με πρόθεση την υποκίνηση σε τέλεση τρομοκρατικού εγκλήματος, όταν μια τέτοια συμπεριφορά, είτε υποστηρίζει άμεσα είτε όχι τα τρομοκρατικά εγκλήματα, προκαλεί κίνδυνο τέλεσης ενός ή περισσότερων τέτοιων εγκλημάτων.
 2. Κάθε συμβαλλόμενο μέρος θεσπίζει τα μέτρα που κρίνει αναγκαία για να χαρακτηρίσει τη δημόσια πρόκληση για τέλεση τρομοκρατικού εγκλήματος, όπως ορίζεται στην παράγραφο 1, όταν διαπράττεται παράνομα και εκ προθέσεως, ως ποινικό αδίκημα σύμφωνα με το εθνικό του δίκαιο.
 Άρθρο


text:
6
 Στρατολόγηση τρομοκρατών
 1. Για τους σκοπούς της παρούσας σύμβασης, ως «στρατολόγηση τρομοκρατών» νοείται η υποκίνηση άλλου προσώπου σε τέλεση ή συμμετοχή στην τέλεση εγκλήματος τρομοκρατίας, ή η προσχώρηση σε ένωση ή ομάδα με σκοπό τη συμμετοχή στη διάπραξη ενός ή περισσότερων τρομοκρατικών εγκλημάτων από την ένωση ή την ομάδα.
 2. Κάθε συμβαλλόμενο μέρος θεσπίζει τα μέτρα που κρίνει αναγκαία για να χαρακτηρίσει τη στρατολόγηση για τρομοκρατία, όπως ορίζεται στην παράγραφο 1, όταν διαπράττεται παράνομα και εκ προθέσεως, ως ποινικό αδίκημα σύμφωνα με το εθνικό του δίκαιο.
 Άρθρο 7
 Εκπαίδευση τρομοκρατών
 1. Για τους σκοπούς της παρούσας σύμβασης, ως «εκπαίδευση τρομοκρατών» νοείται η παροχή οδηγιών σχετικά με την κατασκευή ή τη χρήση εκρηκτικών, πυροβόλων ή λοιπών όπλων ή επιβλαβών ή επικίνδυνων ουσιών ή άλλων ειδικών μεθόδων ή τεχνικών, με σκοπό τη διάπραξη ή τη συμμετοχή στη διάπραξη τρομοκρατικού εγκλήματος, έχοντας επίγνωση ότι η διαβιβασθείσα τεχνογνωσία πρόκειται να χρησιμοποιηθεί για τον σκοπό αυτόν.
 2. Κάθε συμβαλλόμενο μέρος θεσπίζει τα μέτρα που κρίνει αναγκαία για να χαρακτηρίσει την εκπαίδευση τρομοκρατών, όπως ορίζεται στην παράγραφο 1, όταν διαπράττεται παράνομα και εκ προθέσεως, ως ποινικό αδίκημα σύμφωνα με το εθνικό του δίκαιο.
 Άρθρο 8
 Αλυσιτελής χαρακτήρας της διάπραξης τρομοκρατικού εγκλήματος
 Για να συνιστά μια πράξη αδίκημα, όπως ορίζεται στα άρθρα 5 έως 7 της παρούσας σύμβασης, δεν είναι αναγκαίο να διαπραχθεί πράγματι τρομοκρατικό έγκλημα.
 Άρθρο 9
 Συναφή εγκλήματα
 1. Κάθε συμβαλλόμενο μέρος θεσπίζει τα μέτρα που κρίνει αναγκαία για να χαρακτηρίσει ως ποινικό αδίκημα σύμφωνα με το εθνικό του δίκαιο:
 α)
 τη συμμετοχή υπό την ιδιότητα του συνεργού σε αδίκημα, όπως ορίζεται στα άρθρα 5 έως 7 της παρούσας σύμβασης·
 β)
 την οργάνωση ή καθοδήγηση άλλων για τη διάπραξη αδικήματος, όπως ορίζεται στα άρθρα 5 έως 7 της παρούσας σύμβασης·
 γ)
 τη συμβολή στη διάπραξη ενός ή περισσοτέρων αδικημάτων, όπως ορίζεται στα άρθρα 5 έως 7 της παρούσας σύμβασης, από ομάδα ατόμων που ενεργούν με κοινό σκοπό. Η συμβολή αυτή πρέπει να είναι εκ προθέσεως και είτε:
 i)
 να υλοποιείται με σκοπό να στηρίξει την εγκληματική δραστηριότητα ή τον εγκληματικό στόχο της ομάδας, εφόσον η εν λόγω δραστηριότητα ή ο εν λόγω στόχος συνεπάγονται τη διάπραξη ενός εκ των αδικημάτων που αναφέρονται στα άρθρα 5 έως 7 της παρούσας σύμβασης· είτε
 ii)
 να πραγματοποιείται με επίγνωση της προθέσεως της ομάδας να διαπράξει αδίκημα, όπως ορίζεται στα άρθρα 5 έως 7 της παρούσας σύμβασης.
 2. Κάθε συμβαλλόμενο μέρος θεσπίζει επίσης τα μέτρα που κρίνει αναγκαία για να χαρακτηρίσει ως ποινικό αδίκημα, δυνάμει του εσωτερικού του δικαίου και σύμφωνα με αυτό, την απόπειρα διάπραξης αδικήματος, όπως ορίζεται στα άρθρα 6 και 7 της παρούσας σύμβασης.
 Άρθρο 10
 Ευθύνη νομικών οντοτήτων
 1. Κάθε συμβαλλόμενο μέρος θεσπίζει τα αναγκαία μέτρα, σύμφωνα με τις αρχές δικαίου του, για να στοιχειοθετήσει την ευθύνη νομικών οντοτήτων για συμμετοχή στα αδικήματα που αναφέρονται στα άρθρα 5 έως 7 και 9 της παρούσας σύμβασης.
 2. Με την επιφύλαξη των αρχών δικαίου του συμβαλλόμενου μέρους, η ευθύνη μιας νομικής οντότητας μπορεί να είναι ποινική, αστική ή διοικητική.
 3. Η ευθύνη αυτή δεν θίγει την


text:
ποινική ευθύνη των φυσικών προσώπων που έχουν διαπράξει τα αδικήματα.
 Άρθρο 11
 Κυρώσεις και μέτρα
 1. Κάθε συμβαλλόμενο μέρος θεσπίζει τα μέτρα που κρίνει αναγκαία ώστε να διασφαλίσει ότι τα αδικήματα που αναφέρονται στα άρθρα 5 έως 7 και 9 της παρούσας σύμβασης επισύρουν αποτελεσματικές, αναλογικές και αποτρεπτικές κυρώσεις.
 2. Προηγούμενες καταδικαστικές αποφάσεις που εκδόθηκαν σε ξένα κράτη για αδικήματα που ορίζονται στην παρούσα σύμβαση μπορούν, στο βαθμό που αυτό επιτρέπεται από το εθνικό δίκαιο, να λαμβάνονται υπόψη για τον καθορισμό της ποινής σύμφωνα με την εθνική νομοθεσία.
 3. Κάθε συμβαλλόμενο μέρος διασφαλίζει ότι οι νομικές οντότητες που υπέχουν ευθύνη σύμφωνα με το άρθρο 10 υπόκεινται σε αποτελεσματικές, αναλογικές και αποτρεπτικές ποινικές ή μη ποινικές κυρώσεις, περιλαμβανομένων των χρηματικών κυρώσεων.
 Άρθρο 12
 Όροι και διασφαλίσεις
 1. Κάθε συμβαλλόμενο μέρος εξασφαλίζει ότι η θέσπιση, η θέση σε ισχύ και η εφαρμογή της ποινικοποίησης δυνάμει των άρθρων 5 έως 7 και 9 της παρούσας σύμβασης εκτελούνται με σεβασμό των υποχρεώσεων στον τομέα των ανθρωπίνων δικαιωμάτων, ιδίως το δικαίωμα στην ελευθερία της έκφρασης, την ελευθερία του συνεταιρίζεσθαι και την ελευθερία θρησκείας, όπως ορίζονται, σε περίπτωση που ισχύουν για το εν λόγω μέρος, στη σύμβαση για την προάσπιση των δικαιωμάτων του ανθρώπου και των θεμελιωδών ελευθεριών, στο Διεθνές σύμφωνο για τα ατομικά και πολιτικά δικαιώματα, καθώς και σε άλλες υποχρεώσεις δυνάμει του διεθνούς δικαίου.
 2. Η θέσπιση, η θέση σε ισχύ και η εφαρμογή της ποινικοποίησης δυνάμει των άρθρων 5 έως 7 και 9 της παρούσας σύμβασης θα πρέπει επίσης να υπόκειται στην αρχή της αναλογικότητας, λαμβανομένων υπόψη των νόμιμων επιδιωκόμενων στόχων και της αναγκαιότητάς τους σε μια δημοκρατική κοινωνία και θα πρέπει να αποκλείεται οποιαδήποτε μορφή αυθαιρεσίας και άνισης ή ρατσιστικής μεταχείρισης.
 Άρθρο 13
 Προστασία, αποζημίωση και στήριξη των θυμάτων τρομοκρατίας
 Κάθε συμβαλλόμενο μέρος θεσπίζει τα μέτρα που κρίνει αναγκαία για να προστατεύσει και να στηρίξει τα θύματα τρομοκρατικών πράξεων που έχουν διαπραχθεί στο έδαφός του. Τα μέτρα αυτά μπορούν να περιλαμβάνουν, μέσω των κατάλληλων εθνικών συστημάτων και με την επιφύλαξη της εσωτερικής νομοθεσίας, μεταξύ άλλων, χρηματοδοτική βοήθεια και αποζημίωση των θυμάτων τρομοκρατίας και των στενών συγγενών τους.
 Άρθρο 14
 Διεθνής δικαιοδοσία
 1. Κάθε συμβαλλόμενο μέρος λαμβάνει τα αναγκαία μέτρα προκειμένου να θεμελιώσει τη δικαιοδοσία του επί των αδικημάτων που ορίζονται στην παρούσα σύμβαση:
 α)
 όταν το αδίκημα διαπράττεται στο έδαφος του εν λόγω συμβαλλόμενου μέρους·
 β)
 όταν το αδίκημα διαπράττεται επάνω σε σκάφος το οποίο φέρει σημαία του εν λόγω μέρους ή σε αεροσκάφος που έχει νηολογηθεί βάσει της νομοθεσίας του εν λόγω μέρους·
 γ)
 όταν το αδίκημα διαπράττεται από υπήκοο του εν λόγω συμβαλλόμενου μέρους.
 2. Κάθε συμβαλλόμενο μέρος δύναται επίσης να θεμελιώσει τη δικαιοδοσία του επί των αδικημάτων που ορίζονται στην παρούσα σύμβαση:
 α)
 σε περίπτωση που το αδίκημα στρεφόταν προς ή είχε ως αποτέλεσμα τη διάπραξη ενός εκ των αδικημάτων που αναφέρονται στο άρθρο 1 της παρούσας σύμβασης, στην επικράτεια ή σε βάρος υπηκόου του εν λόγω συμβαλλόμενου μέρους·
 β)
 σε περίπτωση που το αδίκημα στρεφόταν προς ή είχε ως αποτέλεσμα τη διάπραξη ενός εκ των αδικημάτων που αναφέρονται


text:
στο άρθρο 1 της παρούσας σύμβασης σε βάρος κρατικών ή κυβερνητικών εγκαταστάσεων του εν λόγω συμβαλλόμενου μέρους στο εξωτερικό, συμπεριλαμβανομένων διπλωματικών ή προξενικών εγκαταστάσεων του εν λόγω μέρους·
 γ)
 σε περίπτωση που το αδίκημα στρεφόταν προς ή είχε ως αποτέλεσμα τη διάπραξη ενός εκ των αδικημάτων που αναφέρονται στο άρθρο 1 της παρούσας σύμβασης, σε μια προσπάθεια να υποχρεωθεί το εν λόγω μέρος να εκτελέσει ή να απόσχει από την εκτέλεση μιας πράξης·
 δ)
 σε περίπτωση που το αδίκημα διαπράττεται από άπατρι ο οποίος έχει τη συνήθη διαμονή του στο έδαφος του εν λόγω μέρους·
 ε)
 σε περίπτωση που το αδίκημα διαπράττεται σε αεροσκάφος που χρησιμοποιείται από την κυβέρνηση του εν λόγω μέρους.
 3. Κάθε συμβαλλόμενο μέρος λαμβάνει τα αναγκαία μέτρα προκειμένου να θεμελιώσει τη δικαιοδοσία του επί των αδικημάτων που ορίζονται στην παρούσα σύμβαση σε περίπτωση που ο εικαζόμενος αυτουργός βρίσκεται στο έδαφός του και δεν τον εκδίδει σε μέρος του οποίου η δικαιοδοσία στηρίζεται σε κανόνες δικαιοδοσίας που υφίστανται εξίσου στη νομοθεσία του μέρους στο οποίο υποβάλλεται η αίτηση.
 4. Η παρούσα σύμβαση δεν αποκλείει την άσκηση ποινικής δικαιοδοσίας σύμφωνα με το εθνικό δίκαιο.
 5. Όταν περισσότερα του ενός συμβαλλόμενα μέρη διεκδικούν τη δικαιοδοσία για εικαζόμενο αδίκημα που αναφέρεται στην παρούσα σύμβαση, τα συμβαλλόμενα μέρη προβαίνουν, κατά περίπτωση, σε διαβουλεύσεις μεταξύ τους προκειμένου να προσδιορίσουν την πλέον κατάλληλη δικαιοδοσία για τους σκοπούς της δίωξης.
 Άρθρο 15
 Καθήκον διερεύνησης
 1. Αφού πληροφορηθεί ότι φυσικό πρόσωπο το οποίο έχει διαπράξει ή φέρεται να έχει διαπράξει αδίκημα που προβλέπεται στην παρούσα σύμβαση ενδέχεται να βρίσκεται στην επικράτειά του, το οικείο συμβαλλόμενο μέρος λαμβάνει τα αναγκαία μέτρα σύμφωνα με το εθνικό του δίκαιο προκειμένου να διερευνήσει τα πραγματικά περιστατικά που περιέχονται στις πληροφορίες.
 2. Κατόπιν, εφόσον κρίνει ότι οι περιστάσεις το δικαιολογούν, το συμβαλλόμενο μέρος στο έδαφος του οποίου βρίσκεται ο δράστης ή ο φερόμενος ως δράστης λαμβάνει τα κατάλληλα μέτρα σύμφωνα με την εθνική του νομοθεσία ώστε να διασφαλίσει την παρουσία του προσώπου αυτού για τους σκοπούς της δίωξης ή της έκδοσης.
 3. Κάθε πρόσωπο για το οποίο λαμβάνονται τα μέτρα που αναφέρονται στην παράγραφο 2 δικαιούται:
 α)
 να επικοινωνήσει άμεσα με τον πλησιέστερο κατάλληλο εκπρόσωπο του κράτους του οποίου είναι υπήκοος ή του κράτους το οποίο νομιμοποιείται άλλως να προστατεύει τα δικαιώματα του εν λόγω προσώπου ή, εάν είναι άπατρις, του κράτους στο έδαφος του οποίου διαμένει συνήθως το εν λόγω πρόσωπο·
 β)
 να τον επισκεφθεί εκπρόσωπος του εν λόγω κράτους·
 γ)
 να ενημερωθεί για τα δικαιώματα των εν λόγω προσώπων που προβλέπονται στα στοιχεία α) και β).
 4. Τα δικαιώματα που αναφέρονται στην παράγραφο 3 ασκούνται σύμφωνα με τις νομοθετικές και κανονιστικές διατάξεις του συμβαλλόμενου μέρους στο έδαφος του οποίου βρίσκεται ο δράστης ή ο φερόμενος ως δράστης, υπό την προϋπόθεση ότι με τις εν λόγω νομοθετικές και κανονιστικές διατάξεις διαφυλάσσονται πλήρως οι σκοποί για τους οποίους προορίζονται τα δικαιώματα που παρέχονται δυνάμει της παραγράφου 3.
 5. Οι διατάξεις των παραγράφων 3 και 4 δεν θίγουν το δικαίωμα κάθε συμβαλλόμενου μέρους που διεκδικεί δικαιοδοσία σύμφωνα με το άρθρο 14


text:
παράγραφος 1 στοιχείο γ) και παράγραφος 2 στοιχείο δ), να καλέσει τη Διεθνή Επιτροπή του Ερυθρού Σταυρού να επικοινωνήσει και να επισκεφθεί τον φερόμενο ως δράστη.
 Άρθρο 16
 Μη εφαρμογή της σύμβασης
 Η παρούσα σύμβαση δεν εφαρμόζεται σε περίπτωση που οποιαδήποτε από τα αδικήματα που καθορίζονται σύμφωνα με τα άρθρα 5 έως 7 και 9 διαπράττεται εντός ενός μόνο κράτους μέλους, ο φερόμενος ως δράστης είναι υπήκοος του εν λόγω κράτους μέλους και βρίσκεται στο έδαφος του εν λόγω κράτους, και κανένα άλλο κράτος δεν έχει έρεισμα, σύμφωνα με το άρθρο 14 παράγραφος 1 ή 2 της παρούσας σύμβασης, να ασκήσει δικαιοδοσία· εξυπακούεται ότι οι διατάξεις των άρθρων 17 και 20 έως 22 της παρούσας σύμβασης, κατά περίπτωση, εφαρμόζονται σε αυτές τις περιπτώσεις.
 Άρθρο 17
 Διεθνής συνεργασία σε ποινικές υποθέσεις
 1. Τα μέρη παρέχουν αμοιβαίως τη μεγαλύτερη δυνατή συνδρομή σχετικά με ποινικές έρευνες ή ποινικές διαδικασίες και διαδικασίες έκδοσης για τα αδικήματα που αναφέρονται στα άρθρα 5 έως 7 και 9 της παρούσας σύμβασης, η συνδρομή δε αυτή περιλαμβάνει την παροχή των αποδεικτικών στοιχείων που βρίσκονται στην κατοχή τους και που είναι απαραίτητα για τη διαδικασία.
 2. Τα μέρη εκτελούν τις υποχρεώσεις τους δυνάμει της παραγράφου 1 σύμφωνα με οποιεσδήποτε συνθήκες ή άλλες συμφωνίες ενδέχεται να υφίστανται μεταξύ τους για την αμοιβαία νομική συνδρομή. Ελλείψει τέτοιων συνθηκών ή συμφωνιών, τα μέρη παρέχουν αμοιβαίως συνδρομή σύμφωνα με την εθνική τους νομοθεσία.
 3. Τα μέρη συνεργάζονται μεταξύ τους στον μεγαλύτερο δυνατό βαθμό δυνάμει των σχετικών νόμων, συνθηκών, συμφωνιών και διακανονισμών του συμβαλλόμενου μέρους που είναι ο αποδέκτης αίτησης σε σχέση με ποινικές έρευνες ή διαδικασίες όσον αφορά τα αδικήματα για τα οποία μπορεί να θεωρηθεί υπεύθυνη νομική οντότητα στο συμβαλλόμενο μέρος που υποβάλλει την αίτηση, σύμφωνα με το άρθρο 10 της παρούσας σύμβασης.
 4. Κάθε συμβαλλόμενο μέρος μπορεί να εξετάσει τη θέσπιση συμπληρωματικών μηχανισμών για την ανταλλαγή με άλλα συμβαλλόμενα μέρη πληροφοριών ή αποδεικτικών στοιχείων που απαιτούνται για τη θεμελίωση ποινικής, αστικής ή διοικητικής ευθύνης δυνάμει του άρθρου 10.
 Άρθρο 18
 Έκδοση ή δίωξη
 1. Το συμβαλλόμενο μέρος στο έδαφος του οποίου βρίσκεται ο φερόμενος ως δράστης, όταν έχει δικαιοδοσία σύμφωνα με το άρθρο 14, εφόσον δεν εκδώσει το εν λόγω πρόσωπο, υποχρεούται, χωρίς οποιαδήποτε εξαίρεση και ανεξάρτητα από το αν το αδίκημα διεπράχθη στο έδαφός του ή όχι, να παραπέμψει την υπόθεση χωρίς αδικαιολόγητη καθυστέρηση στις αρμόδιες αρχές του για άσκηση δίωξης, μέσω διαδικασιών σύμφωνα με τη νομοθεσία του εν λόγω μέρους. Οι εν λόγω αρχές εκδίδουν την απόφασή τους κατά τον ίδιο τρόπο όπως και για κάθε άλλο αδίκημα σοβαρής φύσεως σύμφωνα με τη νομοθεσία του εν λόγω μέρους.
 2. Όταν επιτρέπεται σε ένα συμβαλλόμενο μέρος βάσει του εθνικού δικαίου του να εκδώσει ή να παραδώσει με άλλον τρόπο έναν υπήκοό του μόνο υπό την προϋπόθεση ότι το εν λόγω πρόσωπο θα επιστραφεί στη χώρα του για να εκτίσει την ποινή που του επιβάλλεται ως αποτέλεσμα της δίκης ή διαδικασιών για τις οποίες ζητήθηκε η έκδοση ή η παράδοση του εν λόγω προσώπου και τα δύο μέρη συμφωνούν με αυτήν


text:
την επιλογή και τους άλλους όρους που κρίνουν ενδεχομένως απαραίτητους, η εν λόγω υπό όρους έκδοση ή παράδοση είναι επαρκής για την τήρηση της υποχρέωσης που ορίζεται στην παράγραφο 1.
 Άρθρο 19
 Έκδοση
 1. Τα αδικήματα που ορίζονται στα άρθρα 5 έως 7 και 9 της παρούσας σύμβασης, θεωρείται ότι περιλαμβάνονται ως αδικήματα που επισύρουν την έκδοση σε κάθε συμφωνία έκδοσης μεταξύ οποιωνδήποτε από τα συμβαλλόμενα μέρη πριν από την έναρξη ισχύος της παρούσας σύμβασης. Τα μέρη δεσμεύονται να περιλαμβάνουν αυτά τα αδικήματα ως αδικήματα υποκείμενα σε έκδοση σε κάθε συμφωνία έκδοσης που πρόκειται να συνάψουν στη συνέχεια μεταξύ τους.
 2. Όταν ένα συμβαλλόμενο μέρος, το οποίο θέτει ως προϋπόθεση για την έκδοση προσώπου την ύπαρξη συμφωνίας, λαμβάνει αίτηση έκδοσης από άλλο συμβαλλόμενο μέρος με το οποίο δεν έχει συνάψει συμφωνία έκδοσης, το μέρος στο οποίο υποβάλλεται η αίτηση μπορεί, εάν το αποφασίσει, να θεωρεί την παρούσα σύμβαση νομική βάση για την έκδοση όσον αφορά τα αδικήματα που αναφέρονται στα άρθρα 5 έως 7 και 9 της παρούσας σύμβασης. Η έκδοση υπόκειται στους άλλους όρους που προβλέπονται από το δίκαιο του μέρους στο οποίο υποβάλλεται η αίτηση.
 3. Τα μέρη τα οποία δεν θέτουν ως προϋπόθεση για έκδοση την ύπαρξη συμφωνίας αναγνωρίζουν τα αδικήματα που αναφέρονται στα άρθρα 5 έως 7 και 9 της παρούσας σύμβασης ως αδικήματα που επισύρουν έκδοση μεταξύ τους, υπό τις προϋποθέσεις που προβλέπει η νομοθεσία του μέρους στο οποίο υποβάλλεται η αίτηση.
 4. Κατά περίπτωση, τα αδικήματα που ορίζονται στα άρθρα 5 έως 7 και 9 της παρούσας σύμβασης, αντιμετωπίζονται για τους σκοπούς της έκδοσης μεταξύ των μερών ως εάν είχαν διαπραχθεί όχι μόνο στον τόπο στον οποίο έλαβαν χώρα, αλλά και στο έδαφος των μερών που έχουν θεμελιωμένη δικαιοδοσία σύμφωνα με το άρθρο 14.
 5. Οι διατάξεις όλων των συμφωνιών έκδοσης και εκείνων που συνήφθησαν μεταξύ των μερών όσον αφορά τα αδικήματα που ορίζονται στα άρθρα 5 έως 7 και 9 της παρούσας σύμβασης, θεωρείται ότι τροποποιούνται στις σχέσεις μεταξύ των μερών στο βαθμό που αυτές είναι ασυμβίβαστες με την παρούσα σύμβαση.
 Άρθρο 20
 Αποκλεισμός της ρήτρας πολιτικής εξαίρεσης
 1. Κανένα από τα αδικήματα που αναφέρονται στα άρθρα 5 έως 7 και 9 της παρούσας σύμβασης δεν πρέπει να θεωρηθεί, για τους σκοπούς της έκδοσης ή της αμοιβαίας δικαστικής συνδρομής, πολιτικό αδίκημα, αδίκημα συνδεόμενο με πολιτικό αδίκημα ή αδίκημα εμφορούμενο από πολιτικά κίνητρα. Κατά συνέπεια, μια αίτηση έκδοσης ή αμοιβαίας δικαστικής συνδρομής βασιζόμενη σε ένα τέτοιο αδίκημα δεν μπορεί να απορριφθεί για τον λόγο και μόνο ότι αφορά πολιτικό αδίκημα ή αδίκημα συνδεόμενο με πολιτικό αδίκημα ή αδίκημα εμφορούμενο από πολιτικά κίνητρα.
 2. Με την επιφύλαξη της εφαρμογής των άρθρων 19 έως 23 της σύμβασης της Βιέννης για το Δίκαιο των Συνθηκών, της 23ης Μαΐου 1969, επί των λοιπών άρθρων της παρούσας σύμβασης, κάθε κράτος ή η Ευρωπαϊκή Κοινότητα δύναται, τη στιγμή της υπογραφής ή της κατάθεσης του εγγράφου κύρωσης, αποδοχής, έγκρισης της σύμβασης ή προσχώρησης σε αυτή, να δηλώσει ότι επιφυλάσσεται του δικαιώματος να μην εφαρμόσει την παράγραφο 1 του παρόντος άρθρου, στο


text:
μέτρο που αφορά την έκδοση για αδίκημα που ορίζεται στην παρούσα σύμβαση. Το συμβαλλόμενο μέρος δεσμεύεται να εφαρμόσει αυτήν την επιφύλαξη κατά περίπτωση, με δεόντως αιτιολογημένη απόφαση.
 3. Κάθε μέρος δύναται να ανακαλέσει, εν όλω ή εν μέρει, επιφύλαξη που έχει διατυπώσει σύμφωνα με την παράγραφο 2, με δήλωση απευθυνόμενη στον Γενικό Γραμματέα του Συμβουλίου της Ευρώπης, η οποία αρχίζει να ισχύει από την ημερομηνία παραλαβής της.
 4. Ένα συμβαλλόμενο μέρος το οποίο διατύπωσε επιφύλαξη σύμφωνα με την παράγραφο 2 του παρόντος άρθρου δεν μπορεί να αξιώνει την εφαρμογή της παραγράφου 1 του παρόντος άρθρου από οποιοδήποτε άλλο συμβαλλόμενο μέρος· ωστόσο, εάν η επιφύλαξή του έχει διατυπωθεί μερικώς ή υπό προϋποθέσεις, μπορεί να απαιτήσει την εφαρμογή του παρόντος άρθρου κατά το μέτρο που το ίδιο το έχει αποδεχθεί.
 5. Η επιφύλαξη ισχύει για περίοδο τριών ετών από την ημερομηνία έναρξης ισχύος της παρούσας σύμβασης έναντι του σχετικού συμβαλλόμενου μέρους. Ωστόσο, η επιφύλαξη μπορεί να ανανεωθεί για περιόδους της ίδιας διάρκειας.
 6. Δώδεκα μήνες πριν από την ημερομηνία λήξης της ισχύος της επιφύλαξης, ο γενικός γραμματέας του Συμβουλίου της Ευρώπης γνωστοποιεί τη λήξη ισχύος στον ενδιαφερόμενο. Το αργότερο τρεις μήνες πριν από τη λήξη της, το συμβαλλόμενο μέρος ενημερώνει τον Γενικό Γραμματέα του Συμβουλίου της Ευρώπης ότι διατηρεί, τροποποιεί ή άρει την επιφύλαξή του. Όταν ένα συμβαλλόμενο μέρος κοινοποιήσει στο Γενικό Γραμματέα του Συμβουλίου της Ευρώπης ότι διατηρεί την επιφύλαξή του, παρέχει εξηγήσεις ως προς τους λόγους που δικαιολογούν τη διατήρηση. Ελλείψει κοινοποίησης από το ενδιαφερόμενο μέρος, ο γενικός γραμματέας του Συμβουλίου της Ευρώπης ενημερώνει το εν λόγω μέρος ότι η επιφύλαξή του θεωρείται ότι έχει παραταθεί αυτομάτως για περίοδο έξι μηνών. Μη τήρηση, από το ενδιαφερόμενο μέρος, της πρόθεσής του να διατηρήσει ή να τροποποιήσει την επιφύλαξή του πριν από τη λήξη της εν λόγω προθεσμίας συνεπάγεται τη λήξη ισχύος της επιφύλαξης.
 7. Σε περίπτωση που ένα μέρος δεν εκδώσει άτομο σε εφαρμογή αυτής της επιφύλαξης, αφού λάβει αίτηση έκδοσης από άλλο μέρος, πρέπει να υποβάλει την υπόθεση, χωρίς οποιαδήποτε εξαίρεση και χωρίς αδικαιολόγητη καθυστέρηση, στις αρμόδιες αρχές του για την άσκηση δίωξης, εκτός εάν το αιτούν μέρος και το μέρος στο οποίο απευθύνεται η αίτηση συμφωνήσουν διαφορετικά. Οι αρμόδιες αρχές, για τους σκοπούς της δίωξης στο μέρος στο οποίο απευθύνεται η αίτηση, εκδίδουν την απόφασή τους κατά τον ίδιο τρόπο όπως και για κάθε άλλο αδίκημα σοβαρής φύσεως σύμφωνα με τη νομοθεσία του εν λόγω μέρους. Το μέρος στο οποίο υποβάλλεται η αίτηση κοινοποιεί, χωρίς αδικαιολόγητη καθυστέρηση, την τελική έκβαση της διαδικασίας στο αιτούν συμβαλλόμενο μέρος και στον Γενικό Γραμματέα του Συμβουλίου της Ευρώπης, ο οποίος την κοινοποιεί στη διαβούλευση των συμβαλλομένων μερών, όπως προβλέπεται στο άρθρο 30.
 8. Η απόφαση απόρριψης της αίτησης έκδοσης με βάση την εν λόγω επιφύλαξη διαβιβάζεται αμέσως στο αιτούν συμβαλλόμενο μέρος. Αν εντός ευλόγου χρονικού διαστήματος δεν εκδοθεί δικαστική απόφαση επί της ουσίας στο συμβαλλόμενο μέρος στο οποίο απευθύνεται η αίτηση σύμφωνα με την παράγραφο 7, το αιτούν συμβαλλόμενο μέρος μπορεί να ανακοινώσει το γεγονός αυτό στον Γενικό Γραμματέα του Συμβουλίου της Ευρώπης,


text:
ο οποίος υποβάλλει το θέμα στη διαβούλευση των συμβαλλομένων μερών, όπως προβλέπεται στο άρθρο 30. Η διαβούλευση αυτή εξετάζει το θέμα και διατυπώνει γνώμη σχετικά με το αν η απόρριψη συμμορφώνεται με τη σύμβαση και την υποβάλλει στην Επιτροπή υπουργών με σκοπό την έκδοση σχετικής δήλωσης. Κατά την εκτέλεση των καθηκόντων της δυνάμει της παρούσας παραγράφου, η Επιτροπή υπουργών συνέρχεται υπό τη σύνθεσή της που περιορίζεται στα συμβαλλόμενα κράτη.
 Άρθρο 21
 Ρήτρα περί διακρίσεων
 1. Καμία διάταξη της παρούσας σύμβασης δεν ερμηνεύεται κατά τρόπο που να επιβάλλει υποχρέωση έκδοσης ή παροχής αμοιβαίας δικαστικής συνδρομής, εάν ο αποδέκτης της αίτησης έχει βάσιμους λόγους να πιστεύει ότι η αίτηση έκδοσης για αδικήματα που ορίζονται στα άρθρα 5 έως 7 και 9 ή για αμοιβαία νομική συνδρομή σε σχέση με τα εν λόγω αδικήματα έχει υποβληθεί με σκοπό τη δίωξη ή την τιμωρία προσώπου λόγω φυλής, θρησκείας, ιθαγένειας, εθνοτικής καταγωγής ή πολιτικών πεποιθήσεων ή ότι η ικανοποίηση της αίτησης θα μπορούσε να προκαλέσει ζημία στο εν λόγω πρόσωπο για οποιονδήποτε από αυτούς τους λόγους.
 2. Καμία διάταξη της παρούσας σύμβασης δεν ερμηνεύεται κατά τρόπο που να επιβάλλει υποχρέωση έκδοσης εάν το πρόσωπο το οποίο αποτελεί το αντικείμενο της αίτησης έκδοσης ενδέχεται να υποστεί βασανιστήρια ή απάνθρωπη και εξευτελιστική μεταχείριση ή τιμωρία.
 3. Καμία διάταξη της παρούσας σύμβασης δεν ερμηνεύεται είτε κατά τρόπο που να επιβάλλει υποχρέωση έκδοσης εάν στο πρόσωπο το οποίο αποτελεί το αντικείμενο της αίτησης έκδοσης ενδέχεται να επιβληθεί θανατική ποινή ή, εάν το δίκαιο του μέρους στο οποίο υποβάλλεται η αίτηση δεν επιτρέπει την ισόβια κάθειρξη, σε ισόβια κάθειρξη χωρίς δυνατότητα αποφυλάκισης, εκτός εάν, σύμφωνα με τις εφαρμοστέες συμφωνίες έκδοσης, η αρχή στην οποία υποβάλλεται η αίτηση έχει την υποχρέωση να προβεί στην έκδοση, εφόσον το αιτούν μέρος παρέχει διαβεβαίωση την οποία το μέρος στο οποίο υποβάλλεται η αίτηση θεωρεί επαρκή ως προς το ότι δεν θα επιβληθεί θανατική ποινή ή, εάν επιβληθεί, ότι αυτή δεν θα εκτελεστεί ή ότι στο εν λόγω πρόσωπο δεν θα επιβληθεί ισόβια κάθειρξη χωρίς δυνατότητα αποφυλάκισης.
 Άρθρο 22
 Αυθόρμητη παροχή πληροφοριών
 1. Με την επιφύλαξη των δικών τους ερευνών ή διαδικασιών, οι αρμόδιες αρχές συμβαλλόμενου μέρους μπορούν, χωρίς προηγούμενο αίτημα, να διαβιβάσουν στις αρμόδιες αρχές άλλου συμβαλλομένου μέρους πληροφορίες ληφθείσες στο πλαίσιο των δικών τους ερευνών, όταν κρίνουν ότι η αποκάλυψη των πληροφοριών αυτών ενδέχεται να βοηθήσει το μέρος που τις λαμβάνει κατά την έναρξη ή τη διεξαγωγή ερευνών ή διαδικασιών, ή ενδέχεται να οδηγήσει σε αίτημα από το εν λόγω μέρος δυνάμει της παρούσας σύμβασης.
 2. Το μέρος που παρέχει τις πληροφορίες μπορεί, σύμφωνα με το εθνικό του δίκαιο, να εξαρτήσει από όρους τη χρήση αυτών των πληροφοριών από το μέρος που λαμβάνει τις πληροφορίες.
 3. Το μέρος που λαμβάνει τις πληροφορίες δεσμεύεται από τους όρους αυτούς.
 4. Ωστόσο, κάθε μέρος μπορεί, οποτεδήποτε, με δήλωση που απευθύνεται στον Γενικό Γραμματέα του Συμβουλίου της Ευρώπης, να δηλώσει ότι επιφυλάσσεται του δικαιώματος να μη δεσμεύεται από τους όρους που επιβάλλονται από το μέρος που παρέχει τις πληροφορίες, σύμφωνα με την παράγραφο 2 ανωτέρω, εκτός εάν


text:
λάβει προηγούμενη ανακοίνωση για τη φύση των πληροφοριών που θα παρασχεθούν και συμφωνεί με τη διαβίβασή τους.
 Άρθρο 23
 Υπογραφή και έναρξη ισχύος
 1. Η παρούσα σύμβαση είναι ανοικτή για υπογραφή από τα κράτη μέλη του Συμβουλίου της Ευρώπης, την Ευρωπαϊκή Κοινότητα και κράτη μη μέλη που συμμετείχαν στην κατάρτισή της.
 2. Η παρούσα σύμβαση υπόκειται σε κύρωση, αποδοχή ή έγκριση. Οι πράξεις κύρωσης, αποδοχής ή έγκρισης κατατίθενται στον Γενικό Γραμματέα του Συμβουλίου της Ευρώπης.
 3. Η παρούσα σύμβαση τίθεται σε ισχύ την πρώτη ημέρα του μηνός που έπεται της εκπνοής τρίμηνης περιόδου από την ημερομηνία κατά την οποία έξι υπογράφοντες, συμπεριλαμβανομένων τουλάχιστον τεσσάρων κρατών μελών του Συμβουλίου της Ευρώπης, θα έχουν εκφράσει τη συναίνεσή τους να δεσμεύονται από τη σύμβαση, σύμφωνα με τις διατάξεις της παραγράφου 2.
 4. Σε ό,τι αφορά κάθε υπογράφον μέρος που θα έχει εκφράσει σε μεταγενέστερο χρόνο τη συναίνεσή του να δεσμευτεί από τη σύμβαση, αυτή θα αρχίσει να ισχύει την πρώτη ημέρα του μηνός που έπεται της εκπνοής τρίμηνης περιόδου από την ημερομηνία που θα έχει εκφραστεί η συναίνεση για δέσμευση από τη σύμβαση, σύμφωνα με τις διατάξεις της παραγράφου 2.
 Άρθρο 24
 Προσχώρηση στη σύμβαση
 1. Μετά την έναρξη ισχύος της παρούσας σύμβασης, η Επιτροπή υπουργών του Συμβουλίου της Ευρώπης, μετά από διαβούλευση και εξασφάλιση της ομόφωνης συγκατάθεσης των μερών της σύμβασης, δύναται να καλέσει οποιοδήποτε κράτος, το οποίο δεν είναι μέλος του Συμβουλίου της Ευρώπης και δεν μετείχε στην κατάρτισή της, να προσχωρήσει στην παρούσα σύμβαση. Η σχετική απόφαση λαμβάνεται από την πλειοψηφία, όπως προβλέπεται στο άρθρο 20 στοιχείο δ του καταστατικού του Συμβουλίου της Ευρώπης και με ομόφωνη ψήφο των εκπροσώπων των μερών που έχουν δικαίωμα να μετέχουν στην Επιτροπή υπουργών.
 2. Σε ό,τι αφορά κάθε κράτος που προσχωρεί στη σύμβαση δυνάμει της παραγράφου 1 ανωτέρω, η σύμβαση αρχίζει να ισχύει την πρώτη ημέρα του μηνός που έπεται της εκπνοής τρίμηνης περιόδου από την ημερομηνία κατάθεσης του εγγράφου προσχώρησης στον Γενικό Γραμματέα του Συμβουλίου της Ευρώπης.
 Άρθρο 25
 Εδαφική εφαρμογή
 1. Κάθε κράτος ή η Ευρωπαϊκή Κοινότητα δύναται, τη στιγμή της υπογραφής ή της κατάθεσης του εγγράφου επικύρωσης, αποδοχής, έγκρισης ή προσχώρησης, να ορίσει το ή τα εδάφη στα οποία θα εφαρμόζεται η παρούσα σύμβαση.
 2. Κάθε μέρος δύναται, σε οποιοδήποτε μεταγενέστερο χρόνο και με δήλωση απευθυνόμενη στον Γενικό Γραμματέα του Συμβουλίου της Ευρώπης, να επεκτείνει την εφαρμογή της παρούσας σύμβασης σε οποιοδήποτε άλλο έδαφος οριζόμενο στην εν λόγω δήλωση. Όσον αφορά ένα τέτοιο έδαφος, η σύμβαση τίθεται σε ισχύ την πρώτη ημέρα του μηνός που έπεται της εκπνοής τρίμηνης περιόδου από την ημερομηνία παραλαβής της δήλωσης από τον Γενικό Γραμματέα.
 3. Κάθε δήλωση που υποβάλλεται σύμφωνα με τις δύο προηγούμενες παραγράφους μπορεί, όσον αφορά οποιοδήποτε έδαφος αναφέρεται στην εν λόγω δήλωση, να ανακληθεί μέσω ειδοποίησης απευθυνόμενης στον Γενικό Γραμματέα του Συμβουλίου της Ευρώπης. Η ανάκληση αρχίζει να ισχύει την πρώτη ημέρα του μηνός που έπεται της εκπνοής τρίμηνης περιόδου από την ημερομηνία παραλαβής της ειδοποίησης από τον Γενικό Γραμματέα.
 Άρθρο 26
 Αποτελέσματα της σύμβασης
 1. Η παρούσα σύμβαση συμπληρώνει ισχύουσες


text:
πολυμερείς ή διμερείς συνθήκες ή συμφωνίες μεταξύ των μερών, συμπεριλαμβανομένων των διατάξεων των ακόλουθων συνθηκών του Συμβουλίου της Ευρώπης:
 —
 Ευρωπαϊκή σύμβαση περί εκδόσεως η οποία άνοιξε προς υπογραφή, στο Παρίσι, στις 13 Δεκεμβρίου 1957 (ETS αριθ. 24),
 —
 Ευρωπαϊκή σύμβαση για την αμοιβαία δικαστική συνδρομή επί ποινικών υποθέσεων η οποία άνοιξε προς υπογραφή, στο Στρασβούργο, στις 20 Απριλίου 1959 (ETS αριθ. 30),
 —
 Ευρωπαϊκή σύμβαση για την καταστολή της τρομοκρατίας η οποία άνοιξε προς υπογραφή, στο Στρασβούργο, στις 27 Ιανουαρίου 1977 (ETS αριθ. 90),
 —
 Πρόσθετο πρωτόκολλο στην Ευρωπαϊκή σύμβαση για την αμοιβαία δικαστική συνδρομή επί ποινικών υποθέσεων το οποίο άνοιξε προς υπογραφή, στο Στρασβούργο, στις 17 Μαρτίου 1978 (ETS αριθ. 99),
 —
 Δεύτερο πρόσθετο πρωτόκολλο στην Ευρωπαϊκή σύμβαση για την αμοιβαία δικαστική συνδρομή επί ποινικών υποθέσεων το οποίο άνοιξε προς υπογραφή, στο Στρασβούργο, στις 8 Νοεμβρίου 2001 (ETS αριθ. 182),
 —
 Πρωτόκολλο για την τροποποίηση της Ευρωπαϊκής σύμβασης για την καταστολή της τρομοκρατίας το οποίο άνοιξε προς υπογραφή, στο Στρασβούργο, στις 15 Μαΐου 2003 (ETS αριθ. 190).
 2. Αν δύο ή περισσότερα συμβαλλόμενα μέρη έχουν ήδη συνάψει συμφωνία ή συνθήκη για τα θέματα που ρυθμίζει η παρούσα σύμβαση ή έχουν συνάψει άλλου είδους σχέσεις σχετικά με τα θέματα αυτά, ή ενδέχεται να το πράξουν στο μέλλον, έχουν επίσης το δικαίωμα να εφαρμόζουν την εν λόγω συμφωνία ή συνθήκη ή να ρυθμίζουν τις σχέσεις αυτές ανάλογα. Ωστόσο, όταν τα συμβαλλόμενα μέρη συνάπτουν σχέσεις όσον αφορά τα θέματα που ρυθμίζει η παρούσα σύμβαση διαφορετικές από αυτές που ρυθμίζονται στη σύμβαση, οφείλουν να το πράττουν κατά τρόπο συμβατό με τους στόχους και τις αρχές της σύμβασης.
 3. Τα μέρη της σύμβασης που είναι μέλη της Ευρωπαϊκής Ένωσης εφαρμόζουν, στις αμοιβαίες σχέσεις τους, τους κοινοτικούς κανόνες και τους κανόνες της Ευρωπαϊκής Ένωσης, στον βαθμό που υπάρχουν κοινοτικοί κανόνες ή κανόνες της Ευρωπαϊκής Ένωσης οι οποίοι διέπουν το συγκεκριμένο ζήτημα και ισχύουν στην προκειμένη περίπτωση, με την επιφύλαξη του στόχου και του σκοπού της παρούσας σύμβασης, καθώς και με την επιφύλαξη της πλήρους εφαρμογής της μαζί με τα λοιπά μέρη.
 4. Καμία διάταξη της παρούσας σύμβασης δεν επηρεάζει άλλα δικαιώματα, υποχρεώσεις και ευθύνες μέρους και προσώπων σύμφωνα με το διεθνές δίκαιο, συμπεριλαμβανομένου του διεθνούς ανθρωπιστικού δικαίου.
 5. Οι δραστηριότητες των ενόπλων δυνάμεων κατά τη διάρκεια ένοπλων συγκρούσεων, όπως αυτοί οι όροι ερμηνεύονται βάσει του διεθνούς ανθρωπιστικού δικαίου, οι οποίες διέπονται από το εν λόγω δίκαιο, δεν διέπονται από την παρούσα σύμβαση, και οι δραστηριότητες που αναλαμβάνονται από τις ένοπλες δυνάμεις ενός μέρους κατά την άσκηση των επίσημων καθηκόντων τους, εφόσον διέπονται από άλλους κανόνες του διεθνούς δικαίου, δεν διέπονται από την παρούσα σύμβαση.
 Άρθρο 27
 Τροποποιήσεις της σύμβασης
 1. Τροποποιήσεις της παρούσας σύμβασης μπορούν να προταθούν από κάθε μέρος, από την Επιτροπή υπουργών του Συμβουλίου της Ευρώπης ή στο πλαίσιο της διαβούλευσης των συμβαλλομένων μερών.
 2. Κάθε πρόταση για τροποποίηση γνωστοποιείται από τον Γενικό Γραμματέα του Συμβουλίου της Ευρώπης στα μέρη.
 3. Επιπλέον, κάθε τροποποίηση που προτείνεται από μέρος ή από την Επιτροπή υπουργών κοινοποιείται στη διαβούλευση των συμβαλλομένων μερών, η οποία υποβάλλει


text:
στην Επιτροπή υπουργών τη γνώμη της σχετικά με την προτεινόμενη τροποποίηση.
 4. Η Επιτροπή υπουργών εξετάζει την προτεινόμενη τροποποίηση και κάθε γνώμη υποβληθείσα από τη διαβούλευση των συμβαλλομένων μερών και δύναται να εγκρίνει την τροποποίηση.
 5. Το κείμενο κάθε τροποποίησης που εγκρίνεται από την Επιτροπή υπουργών σύμφωνα με την παράγραφο 4 διαβιβάζεται στα συμβαλλόμενα μέρη για αποδοχή.
 6. Κάθε τροποποίηση που εγκρίνεται σύμφωνα με την παράγραφο 4 τίθεται σε ισχύ την τριακοστή ημέρα αφότου όλα τα μέρη ειδοποιήσουν τον Γενικό Γραμματέα ότι την έχουν αποδεχθεί.
 Άρθρο 28
 Αναθεώρηση του προσαρτήματος
 1. Για την επικαιροποίηση του καταλόγου των συνθηκών στο προσάρτημα, μπορούν να προταθούν τροποποιήσεις από κάθε συμβαλλόμενο μέρος ή από την Επιτροπή υπουργών. Αυτές οι προτάσεις τροποποιήσεων αφορούν μόνο παγκόσμιες συνθήκες συναφθείσες στο πλαίσιο του συστήματος των Ηνωμένων Εθνών, οι οποίες αφορούν ειδικά τη διεθνή τρομοκρατία και έχουν τεθεί σε ισχύ. Οι προτάσεις γνωστοποιούνται από τον Γενικό Γραμματέα του Συμβουλίου της Ευρώπης στα μέρη.
 2. Αφού ζητήσει τη γνώμη των τρίτων μερών, η Επιτροπή υπουργών δύναται να εγκρίνει την προτεινόμενη τροποποίηση με την πλειοψηφία που προβλέπει το άρθρο 20 στοιχείο δ του καταστατικού του Συμβουλίου της Ευρώπης. Η τροποποίηση αρχίζει να ισχύει μετά τη λήξη της προθεσμίας ενός έτους από την ημερομηνία της διαβίβασής της στα μέρη. Κατά τη διάρκεια της περιόδου αυτής, κάθε μέρος μπορεί να κοινοποιήσει στον Γενικό Γραμματέα του Συμβουλίου της Ευρώπης τυχόν αντιρρήσεις για την έναρξη ισχύος της τροποποίησης σε σχέση με το εν λόγω μέρος.
 3. Εάν το ένα τρίτο από τα μέρη κοινοποιήσει στον Γενικό Γραμματέα του Συμβουλίου της Ευρώπης ένσταση κατά της έναρξης ισχύος της τροποποίησης, η τροποποίηση δεν τίθεται σε ισχύ.
 4. Εάν λιγότερο από το ένα τρίτο των μερών κοινοποιήσει ένσταση, η τροποποίηση τίθεται σε ισχύ για τα συμβαλλόμενα μέρη που δεν έχουν κοινοποιήσει αντιρρήσεις.
 5. Εφόσον μια τροποποίηση έχει αρχίσει να ισχύει σύμφωνα με την παράγραφο 2 και συμβαλλόμενο μέρος έχει κοινοποιήσει ένσταση, η τροποποίηση τίθεται σε ισχύ για το οικείο συμβαλλόμενο μέρος την πρώτη ημέρα του μήνα που ακολουθεί την ημερομηνία κατά την οποία το μέρος κοινοποιεί στον Γενικό Γραμματέα του Συμβουλίου της Ευρώπης την αποδοχή της.
 Άρθρο 29
 Διευθέτηση διαφορών
 Σε περίπτωση διαφοράς μεταξύ των μερών ως προς την ερμηνεία ή την εφαρμογή της παρούσας σύμβασης, τα μέρη επιδιώκουν επίλυση της διαφοράς με διαπραγμάτευση ή με κάθε άλλο ειρηνικό μέσο της επιλογής τους, περιλαμβανομένης της παραπομπής της διαφοράς σε διαιτητικό δικαστήριο, οι αποφάσεις του οποίου είναι δεσμευτικές για τα μέρη της διαφοράς, ή στο Διεθνές Δικαστήριο, όπως έχει συμφωνηθεί από τα ενδιαφερόμενα μέρη.
 Άρθρο 30
 Διαβούλευση με τα μέρη
 1. Τα συμβαλλόμενα μέρη διενεργούν τακτικές διαβουλεύσεις με στόχο:
 α)
 την υποβολή προτάσεων για τη διευκόλυνση ή τη βελτίωση της αποτελεσματικής χρήσης και εφαρμογής της παρούσας σύμβασης, συμπεριλαμβανομένου του εντοπισμού τυχόν προβλημάτων και των αποτελεσμάτων κάθε δήλωσης που γίνεται σύμφωνα με την παρούσα σύμβαση·
 β)
 τη διατύπωση της γνώμης τους σχετικά με τη συμμόρφωση της απόρριψης έκδοσης που τους έχει υποβληθεί σύμφωνα με το άρθρο 20 παράγραφος 8·
 γ)
 την υποβολή προτάσεων για την τροποποίηση της παρούσας σύμβασης σύμφωνα


text:
με το άρθρο 27·
 δ)
 τη διατύπωση της γνώμης τους σχετικά με κάθε πρόταση τροποποίησης της παρούσας σύμβασης η οποία τους έχει υποβληθεί σύμφωνα με το άρθρο 27 παράγραφος 3·
 ε)
 τη διατύπωση γνώμης για οποιοδήποτε θέμα αφορά την εφαρμογή της παρούσας σύμβασης και τη διευκόλυνση της ανταλλαγής πληροφοριών σχετικά με σημαντικές νομικές, πολιτικές ή τεχνολογικές εξελίξεις.
 2. Η διαβούλευση των μερών συγκαλείται από τον Γενικό Γραμματέα του Συμβουλίου της Ευρώπης, όποτε το κρίνει αναγκαίο και, σε κάθε περίπτωση, όταν η πλειοψηφία των μερών ή της Επιτροπής υπουργών ζητήσει τη σύγκλησή της.
 3. Τα μέρη επικουρούνται από τη Γραμματεία του Συμβουλίου της Ευρώπης κατά την εκτέλεση των καθηκόντων τους δυνάμει του παρόντος άρθρου.
 Άρθρο 31
 Καταγγελία
 1. Κάθε συμβαλλόμενο μέρος δύναται, ανά πάσα χρονική στιγμή, να καταγγείλει την παρούσα σύμβαση απευθύνοντας σχετική γνωστοποίηση στον Γενικό Γραμματέα του Συμβουλίου της Ευρώπης.
 2. Η καταγγελία αρχίζει να ισχύει την πρώτη ημέρα του μηνός που έπεται της εκπνοής τρίμηνης περιόδου από την ημερομηνία παραλαβής της γνωστοποίησης από τον Γενικό Γραμματέα.
 Άρθρο 32
 Γνωστοποίηση
 Ο γενικός γραμματέας του Συμβουλίου της Ευρώπης γνωστοποιεί στα κράτη μέλη του Συμβουλίου της Ευρώπης, στην Ευρωπαϊκή Κοινότητα, στα τρίτα κράτη που έχουν συμμετάσχει στην κατάρτιση της παρούσας σύμβασης, καθώς και σε κάθε κράτος το οποίο έχει προσχωρήσει ή έχει προσκληθεί να προσχωρήσει στην παρούσα σύμβαση:
 α)
 κάθε υπογραφή·
 β)
 κάθε κατάθεση πράξης κύρωσης, αποδοχής, έγκρισης ή προσχώρησης·
 γ)
 κάθε ημερομηνία έναρξης ισχύος της παρούσας σύμβασης σύμφωνα με το άρθρο 23·
 δ)
 κάθε δήλωση δυνάμει του άρθρου 1 παράγραφος 2, του άρθρου 22 παράγραφος 4, και του άρθρου 25·
 ε)
 κάθε άλλη πράξη, γνωστοποίηση ή κοινοποίηση που άπτεται της παρούσας σύμβασης.
 ΣΕ ΠΙΣΤΟΠΟΙΗΣΗ ΤΩΝ ΟΠΟΙΩΝ ΟΙ ΥΠΟΓΡΑΦΟΝΤΕΣ, όντας νόμιμα εξουσιοδοτημένοι γι' αυτό, υπέγραψαν την παρούσα σύμβαση.
 Συντάχθηκε στη Βαρσοβία, την 16η Μαΐου 2005, στην αγγλική και γαλλική γλώσσα, με αμφότερα τα κείμενα να είναι εξίσου αυθεντικά, σε ένα και μόνο αντίγραφο το οποίο θα κατατεθεί στο αρχείο του Συμβουλίου της Ευρώπης. Ο γενικός γραμματέας του Συμβουλίου της Ευρώπης διαβιβάζει κυρωμένο αντίγραφο σε καθένα από τα κράτη μέλη του Συμβουλίου της Ευρώπης, στην Ευρωπαϊκή Κοινότητα, στα τρίτα κράτη που συμμετείχαν στην κατάρτιση της παρούσας σύμβασης, και σε κάθε κράτος το οποίο έχει κληθεί να προσχωρήσει σε αυτήν.
 Προσάρτημα
 1.
 Σύμβαση για την καταστολή της παράνομης κατάληψης αεροσκαφών, που υπογράφηκε στη Χάγη στις 16 Δεκεμβρίου 1970·
 2.
 Σύμβαση για την καταστολή παράνομων πράξεων κατά της ασφάλειας της πολιτικής αεροπορίας, που συνάφθηκε στο Μόντρεαλ στις 23 Σεπτεμβρίου 1971·
 3.
 Σύμβαση για την πρόληψη και την τιμωρία εγκλημάτων που στρέφονται κατά των διεθνώς προστατευομένων προσώπων συμπεριλαμβανομένων και των διπλωματικών αντιπροσώπων, που εγκρίθηκε στη Νέα Υόρκη στις 14 Δεκεμβρίου 1973·
 4.
 Διεθνής σύμβαση κατά της σύλληψης ομήρων, που εγκρίθηκε στη Νέα Υόρκη στις 17 Δεκεμβρίου 1979·
 5.
 Σύμβαση για τη φυσική προστασία του πυρηνικού υλικού, που εγκρίθηκε στη Βιέννη στις 3 Μαρτίου 1980·
 6.
 Πρωτόκολλο για την καταστολή παράνομων πράξεων βίας σε αερολιμένες που εξυπηρετούν τη διεθνή πολιτική αεροπορία, που υπογράφηκε στο Μόντρεαλ στις 24 Φεβρουαρίου 1988·
 7.
 Σύμβαση για την καταστολή των παράνομων πράξεων


text:
κατά της ασφάλειας της ναυσιπλοΐας, που υπογράφηκε στη Ρώμη στις 10 Μαρτίου 1988·
 8.
 Πρωτόκολλο για την καταστολή παράνομων πράξεων κατά της ασφάλειας των σταθερών εγκαταστάσεων στην υφαλοκρηπίδα, που υπογράφηκε στη Ρώμη στις 10 Μαρτίου 1988·
 9.
 Διεθνής σύμβαση για την καταστολή τρομοκρατικών βομβιστικών επιθέσεων, που εγκρίθηκε στη Νέα Υόρκη στις 15 Δεκεμβρίου 1997·
 10.
 Διεθνής σύμβαση για την καταστολή της χρηματοδότησης της τρομοκρατίας, που εγκρίθηκε στη Νέα Υόρκη στις 9 Δεκεμβρίου 1999·
 11.
 Διεθνής σύμβαση για την εξάλειψη των πράξεων πυρηνικής τρομοκρατίας, που εγκρίθηκε στη Νέα Υόρκη στις 13 Απριλίου 2005 (1).
 (1) Τροποποίηση του προσαρτήματος που εγκρίθηκε από τους αντιπροσώπους των υπουργών κατά τη 1034η συνεδρίασή τους (11 Σεπτεμβρίου 2008, θέση 10.1) και τέθηκε σε ισχύ στις 13 Σεπτεμβρίου 2009, σύμφωνα με το άρθρο 28 της σύμβασης.


text:
 26.8.2016
 EL
 Επίσημη Εφημερίδα της Ευρωπαϊκής Ένωσης
 L 231/41
 Μόνον τα πρωτότυπα κείμενα της ΟΕΕ/ΗΕ έχουν νομική ισχύ σύμφωνα με το διεθνές δημόσιο δίκαιο. Η κατάσταση και η ημερομηνία έναρξης ισχύος του παρόντος κανονισμού πρέπει να ελέγχονται στην τελευταία έκδοση του εγγράφου TRANS/WP.29/343 της OEE/HE, που διατίθεται στον ακόλουθο δικτυακό τόπο:
 http://www.unece.org/trans/main/wp29/wp29wgs/wp29gen/wp29fdocstts.html.
 Κανονισμός αριθ. 34 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) — Ενιαίες διατάξεις σχετικά με την έγκριση οχημάτων όσον αφορά την πρόληψη κινδύνου πυρκαγιάς [2016/1428]
 Ενσωματώνει όλο το έγκυρο κείμενο έως:
 Προσθήκη 1 στη σειρά τροποποιήσεων 03 — Ημερομηνία έναρξης ισχύος: 8 Οκτωβρίου 2016
 ΠΕΡΙΕΧΟΜΕΝΑ
 ΚΑΝΟΝΙΣΜΟΣ
 1.
 Πεδίο εφαρμογής
 2.
 Αίτηση για χορήγηση έγκρισης
 3.
 Έγκριση
 Μέρος I — Έγκριση οχημάτων όσον αφορά τις δεξαμενές καυσίμου τους
 4.
 Ορισμοί
 5.
 Απαιτήσεις για τις δεξαμενές υγρού καυσίμου
 6.
 Δοκιμές των δεξαμενών υγρού καυσίμου
 Μέρος II-1 — Έγκριση οχημάτων όσον αφορά την πρόληψη κινδύνου πυρκαγιάς σε περίπτωση σύγκρουσης
 Μέρος II-2 — Έγκριση οχημάτων όσον αφορά την πρόληψη κινδύνου πυρκαγιάς σε περίπτωση οπίσθιας σύγκρουσης
 7.
 Ορισμοί
 8.
 Απαιτήσεις για την εγκατάσταση δεξαμενών υγρού καυσίμου
 9.
 Δοκιμές επί του οχήματος
 Μέρος III — Έγκριση δεξαμενών υγρού καυσίμου ως ξεχωριστών τεχνικών μονάδων
 10.
 Ορισμοί
 11.
 Απαιτήσεις για τις δεξαμενές υγρού καυσίμου
 Μέρος IV — Έγκριση οχήματος όσον αφορά την εγκατάσταση εγκεκριμένης δεξαμενής
 12.
 Ορισμοί
 13.
 Απαιτήσεις για την εγκατάσταση δεξαμενών υγρού καυσίμου
 14.
 Τροποποιήσεις του τύπου του οχήματος ή της δεξαμενής
 15.
 Συμμόρφωση της παραγωγής
 16.
 Κυρώσεις σε περίπτωση μη συμμόρφωσης της παραγωγής
 17.
 Μεταβατικές διατάξεις
 18.
 Ονομασίες και διευθύνσεις των τεχνικών υπηρεσιών που διενεργούν τις δοκιμές έγκρισης, καθώς και των αρχών έγκρισης τύπου
 ΠΑΡΑΡΤΗΜΑΤΑ
 Παράρτημα 1
 Προσάρτημα 1 —
 Κοινοποίηση σχετικά με τη χορήγηση ή επέκταση ή απόρριψη ή ανάκληση έγκρισης ή την οριστική διακοπή της παραγωγής τύπου οχήματος όσον αφορά τη δεξαμενή υγρού καυσίμου και την πρόληψη κινδύνου πυρκαγιάς σε περίπτωση μετωπικής/πλευρικής/οπίσθιας σύγκρουσης και τον τύπο δεξαμενής υγρού καυσίμου, σύμφωνα με τον κανονισμό αριθ. 34
 Προσάρτημα 2 —
 Κοινοποίηση σχετικά με τη χορήγηση ή επέκταση ή απόρριψη ή ανάκληση της έγκρισης ή την οριστική διακοπή της παραγωγής δεξαμενής καυσίμου σύμφωνα με τον κανονισμό αριθ. 34
 Παράρτημα 2
 Διατάξεις σημάτων έγκρισης
 Παράρτημα 3
 Δοκιμή μετωπικής κρούσης επί φράγματος
 Παράρτημα 4
 Διαδικασία για τη δοκιμή οπίσθιας σύγκρουσης
 Παράρτημα 5
 Δοκιμή δεξαμενών καυσίμου κατασκευασμένων από πλαστικό υλικό
 Προσάρτημα 1 —
 Δοκιμή πυραντίστασης
 Προσάρτημα 2 —
 Διαστάσεις και τεχνικά στοιχεία πυρίμαχων πλίνθων
 1. ΠΕΔΙΟ ΕΦΑΡΜΟΓΗΣ
 Ο παρών κανονισμός ισχύει:
 1.1.
 Μέρος I: για την έγκριση οχημάτων των κατηγοριών Μ, Ν και Ο (1) όσον αφορά την(τις) δεξαμενή(-ές) υγρού καυσίμου.
 1.2.
 Μέρος II-1: κατόπιν αιτήματος του κατασκευαστή, για την έγκριση οχημάτων των κατηγοριών Μ, Ν και Ο που έχουν εγκριθεί σύμφωνα με το μέρος I είτε το μέρος IV του παρόντος κανονισμού, εξοπλισμένων με δεξαμενή(-ές) υγρού καυσίμου όσον αφορά την πρόληψη κινδύνου πυρκαγιάς σε περίπτωση μετωπικής και/ή πλευρικής σύγκρουσης, καθώς και για την έγκριση οχημάτων των κατηγοριών M1 και N1 που έχουν μέγιστη επιτρεπόμενη μάζα άνω των 2,8 τόνων και των κατηγοριών M2, M3, N2, N3 και O, εξοπλισμένων με δεξαμενή(-ές) υγρού


text:
καυσίμου που έχουν εγκριθεί σύμφωνα με το μέρος I είτε το μέρος IV του παρόντος κανονισμού όσον αφορά την πρόληψη κινδύνου πυρκαγιάς σε περίπτωση οπίσθιας σύγκρουσης.
 Μέρος II-2: για την έγκριση οχημάτων των κατηγοριών M1 και N1, τα οποία είναι συνολικής επιτρεπόμενης μάζας που δεν υπερβαίνει τους 2,8 τόνους, εξοπλισμένων με δεξαμενή(-ές) υγρού καυσίμου που έχουν εγκριθεί σύμφωνα με το μέρος I είτε το μέρος IV του παρόντος κανονισμού όσον αφορά την πρόληψη κινδύνου πυρκαγιάς σε περίπτωση οπίσθιας σύγκρουσης.
 1.3.
 Μέρος III: για την έγκριση δεξαμενών υγρού καυσίμου ως ξεχωριστών τεχνικών μονάδων.
 1.4.
 Μέρος IV: για την έγκριση οχημάτων όσον αφορά την εγκατάσταση εγκεκριμένων δεξαμενών υγρού καυσίμου.
 2. ΑΙΤΗΣΗ ΓΙΑ ΧΟΡΗΓΗΣΗ ΕΓΚΡΙΣΗΣ
 2.1. Αίτηση για χορήγηση έγκρισης σύμφωνα με το μέρος I και/ή το μέρος II του παρόντος κανονισμού.
 2.1.1. Η αίτηση για χορήγηση έγκρισης ενός τύπου οχήματος στο μέρος I ή στο μέρος II του παρόντος κανονισμού υποβάλλεται από τον κατασκευαστή του οχήματος ή από τον δεόντως εξουσιοδοτημένο αντιπρόσωπό του.
 2.1.2. Η αίτηση συνοδεύεται από τα παρακάτω έγγραφα εις τριπλούν και από τα ακόλουθα στοιχεία:
 2.1.2.1.
 λεπτομερή περιγραφή του τύπου οχήματος όσον αφορά τα στοιχεία που καθορίζονται στο σημείο 4.2 και/ή στο σημείο 7.2. Καθορίζονται οι αριθμοί και/ή τα σύμβολα που προσδιορίζουν τον τύπο κινητήρα και τον τύπο οχήματος·
 2.1.2.2.
 σχέδιο(-α) που εμφανίζει(-ουν) τα χαρακτηριστικά της δεξαμενής και προσδιορίζει(-ουν) το υλικό κατασκευής της·
 2.1.2.3.
 διάγραμμα του συνολικού συστήματος τροφοδοσίας καυσίμου, στο οποίο εμφανίζεται η θέση κάθε κατασκευαστικού στοιχείου στο όχημα· και
 2.1.2.4.
 για αιτήσεις σύμφωνα με το μέρος II του παρόντος κανονισμού, διάγραμμα της ηλεκτρικής εγκατάστασης στο οποίο εμφανίζεται η θέση της και ο τρόπος στερέωσής της στο όχημα.
 2.1.3. Τα ακόλουθα υποβάλλονται στην τεχνική υπηρεσία η οποία είναι υπεύθυνη για τη διενέργεια των δοκιμών για την έγκριση τύπου:
 2.1.3.1.
 όχημα αντιπροσωπευτικό του προς έγκριση τύπου οχήματος ή τα μέρη του οχήματος που η τεχνική υπηρεσία θεωρεί αναγκαία για τις δοκιμές έγκρισης·
 2.1.3.2.
 στην περίπτωση οχήματος εξοπλισμένου με δεξαμενή κατασκευασμένη από πλαστικό υλικό, επτά επιπλέον δεξαμενές με τα εξαρτήματά τους·
 2.1.3.3.
 στην περίπτωση οχήματος εξοπλισμένου με δεξαμενή κατασκευασμένη από άλλο υλικό, δύο επιπλέον δεξαμενές με τα εξαρτήματά τους.
 2.2. Αίτηση για χορήγηση έγκρισης σύμφωνα με το μέρος III του παρόντος κανονισμού
 2.2.1. Η αίτηση για χορήγηση έγκρισης του τύπου δεξαμενής υγρού καυσίμου σύμφωνα με το μέρος III του παρόντος κανονισμού υποβάλλεται από τον κατασκευαστή της δεξαμενής ή από τον δεόντως εξουσιοδοτημένο αντιπρόσωπό του.
 2.2.2. Συνοδεύεται από τα κατωτέρω έγγραφα εις τριπλούν και τα ακόλουθα στοιχεία:
 2.2.2.1.
 λεπτομερή περιγραφή του τύπου της δεξαμενής καυσίμου όσον αφορά τα στοιχεία που καθορίζονται στο σημείο 10.2· θα πρέπει να καθοριστεί κατά πόσο η αίτηση ισχύει για τύπο δεξαμενής με ή χωρίς τα εξαρτήματά του και κατά πόσον ισχύει για γενική χρήση ή για ειδική χρήση του οχήματος. Στην περίπτωση έγκρισης τύπου δεξαμενής χωρίς τα εξαρτήματά της, περιλαμβάνεται σαφής προσδιορισμός των εξαρτημάτων που χρησιμοποιούνται για τις δοκιμές·
 2.2.2.2.
 σχέδιο(–α) που δείχνουν τα χαρακτηριστικά της δεξαμενής καυσίμου και καθορίζουν το υλικό από το οποίο κατασκευάζεται και, στην περίπτωση δεξαμενής για ειδική χρήση οχήματος, τα χαρακτηριστικά


text:
μερών του οχήματος που χρησιμοποιούνται κατά τη διάρκεια των δοκιμών.
 2.2.3. Στην τεχνική υπηρεσία που είναι αρμόδια για τη διενέργεια των δοκιμών έγκρισης τύπου υποβάλλονται τα εξής:
 2.2.3.1.
 στην περίπτωση δεξαμενής που κατασκευάζεται από πλαστικό υλικό, επτά δεξαμενές με τα εξαρτήματά τους. Στην περίπτωση δεξαμενής που πρέπει να εγκριθεί χωρίς τα εξαρτήματά της, υποβάλλονται επτά σύνολα εξαρτημάτων του τύπου που κανονικά τοποθετείται στο όχημα·
 2.2.3.2.
 στην περίπτωση δεξαμενής που κατασκευάζεται από κάποιο άλλο υλικό, δύο δεξαμενές με τα εξαρτήματά τους. Στην περίπτωση δεξαμενής που πρέπει να εγκριθεί χωρίς τα εξαρτήματά της, υποβάλλονται δύο σύνολα εξαρτημάτων του τύπου που κανονικά τοποθετείται στο όχημα·
 2.2.3.3.
 στην περίπτωση δεξαμενής που κατασκευάζεται από πλαστικό για ειδική χρήση του οχήματος, υποβάλλονται μέρη του οχήματος, όπως επισημαίνεται στο σημείο 5.3.2 του παραρτήματος 5.
 2.3. Αίτηση για χορήγηση έγκρισης σύμφωνα με το μέρος IV του παρόντος κανονισμού
 2.3.1. Η αίτηση για χορήγηση έγκρισης τύπου του οχήματος σύμφωνα με το μέρος IV του παρόντος κανονισμού υποβάλλεται από τον κατασκευαστή του οχήματος ή από τον δεόντως εξουσιοδοτημένο αντιπρόσωπό του.
 2.3.2. Η αίτηση συνοδεύεται από τα ακόλουθα έγγραφα εις τριπλούν και με ακόλουθα στοιχεία:
 2.3.2.1.
 λεπτομερή περιγραφή του τύπου οχήματος όσον αφορά τα στοιχεία που καθορίζονται στο σημείο 12.2. Καθορίζονται οι αριθμοί και/ή τα σύμβολα που προσδιορίζουν τον τύπο κινητήρα και τον τύπο οχήματος·
 2.3.2.2.
 διάγραμμα του συνόλου του συστήματος τροφοδοσίας καυσίμου, που δείχνει τη θέση κάθε στοιχείου στο όχημα·
 2.3.2.3.
 κατάλογο όλων των τύπων δεξαμενών υγρού καυσίμου που είναι εγκεκριμένοι σύμφωνα με το μέρος III του παρόντος κανονισμού και προορίζονται να τοποθετηθούν στον τύπο του οχήματος.
 2.3.3. Στην τεχνική υπηρεσία που είναι αρμόδια για τη διενέργεια των δοκιμών έγκρισης τύπου υποβάλλονται τα εξής:
 2.3.3.1.
 όχημα αντιπροσωπευτικό του τύπου οχήματος υπό έγκριση·
 2.3.3.2.
 εφόσον χρειάζεται, δύο πρόσθετες δεξαμενές με τα εξαρτήματα τους στην περίπτωση κάθε τύπου δεξαμενής καυσίμου που εγκρίνεται χωρίς τα εξαρτήματά της.
 3. ΕΓΚΡΙΣΗ
 3.1. Έγκριση σύμφωνα με το μέρος I και/ή το μέρος II του παρόντος κανονισμού.
 3.1.1. Εφόσον το όχημα που υποβλήθηκε προς έγκριση σύμφωνα με τον παρόντα κανονισμό πληροί τις απαιτήσεις του παρακάτω μέρους I και/ή μέρους II, η έγκριση του εν λόγω τύπου οχήματος χορηγείται.
 3.1.2. Κάθε εγκεκριμένος τύπος φέρει αριθμό έγκρισης του οποίου τα δύο πρώτα ψηφία αποτελούν τον αριθμό της πλέον πρόσφατης σειράς τροποποιήσεων που ενσωματώθηκαν στον κανονισμό κατά την ημερομηνία έκδοσης της έγκρισης. Ωστόσο, ένα συμβαλλόμενο μέρος δύναται να δώσει τον ίδιο αριθμό έγκρισης σε περισσότερους του ενός τύπους οχήματος, όπως ορίζεται στο σημείο 4.2 και/ή 7.2, εφόσον οι τύποι αποτελούν μεταβλητές του ίδιου βασικού μοντέλου και με τον όρο ότι κάθε τύπος υποβάλλεται ξεχωριστά σε δοκιμές και διαπιστώνεται η συμμόρφωσή του προς τους όρους του παρόντος κανονισμού.
 3.1.3. Στα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιείται η ειδοποίηση έγκρισης ή απόρριψης της έγκρισης τύπου οχήματος σύμφωνα με τον παρόντα κανονισμό, μέσω εντύπου που ακολουθεί το υπόδειγμα του παραρτήματος 1 προσάρτημα 1 του παρόντος κανονισμού και μέσω σχεδίων που εμφανίζουν τα στοιχεία που αναφέρονται στα ανωτέρω σημεία 2.1.2.2, 2.1.2.3 και 2.1.2.4 (που υποβάλλονται από τον αιτούντα την έγκριση),


text:
σε μέγεθος που δεν υπερβαίνει το A4 (210 × 297 mm) ή διπλωμένο ώστε να επιτυγχάνεται το εν λόγω μέγεθος και σε κατάλληλη κλίμακα.
 3.1.4. Σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό, τοποθετείται σε εμφανές και ευπρόσιτο σημείο που καθορίζεται στο έντυπο έγκρισης ένα διεθνές σήμα έγκρισης αποτελούμενο από:
 3.1.4.1.
 κύκλο που περιβάλλει τον χαρακτήρα «E» ακολουθούμενο από τον διακριτικό αριθμό της χώρας που έχει χορηγήσει την έγκριση (2)·
 3.1.4.2.
 τον αριθμό του παρόντος κανονισμού ακολουθούμενο από τα στοιχεία «RI», αν το όχημα εγκρίνεται σύμφωνα με το μέρος I του κανονισμού, ή από τα στοιχεία «RII-1», αν το όχημα εγκρίνεται σύμφωνα με τα μέρη I ή IV και το μέρος II-1 του κανονισμού, ή από τα στοιχεία «RII-2», αν το όχημα εγκρίνεται σύμφωνα με τα μέρη I ή IV και το μέρος II-2 του κανονισμού, μια παύλα και τον αριθμό έγκρισης στο δεξιό μέρος του κύκλου που προβλέπεται στο σημείο 3.1.4.1.
 3.1.5. Αν το όχημα είναι σύμφωνο με εγκεκριμένο τύπο οχήματος, βάσει ενός ή περισσότερων κανονισμών που επισυνάπτονται στη συμφωνία, στη χώρα που χορήγησε την έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στο σημείο 3.1.4.1· στην προκειμένη περίπτωση, οι επιπρόσθετοι αριθμοί, οι αριθμοί έγκρισης και τα σύμβολα όλων των κανονισμών βάσει των οποίων έχει χορηγηθεί έγκριση στη χώρα που χορήγησε έγκριση βάσει του παρόντος κανονισμού τοποθετούνται σε κατακόρυφες στήλες στα δεξιά του συμβόλου που προβλέπεται στο σημείο 3.1.4.1.
 3.1.6. Το σήμα έγκρισης πρέπει να είναι ευανάγνωστο και ανεξίτηλο.
 3.1.7. Το σήμα έγκρισης τίθεται κοντά ή επάνω στην πινακίδα με τα στοιχεία του οχήματος που τοποθετεί ο κατασκευαστής.
 3.1.8. Στο παράρτημα 2 του παρόντος κανονισμού παρατίθενται παραδείγματα διάταξης του σήματος έγκρισης.
 3.2. Έγκριση σύμφωνα με το μέρος III του παρόντος κανονισμού
 3.2.1. Αν η δεξαμενή που υποβάλλεται για έγκριση σύμφωνα με τον παρόντα κανονισμό πληροί τις απαιτήσεις του μέρους III παρακάτω, χορηγείται έγκριση του εν λόγω τύπου δεξαμενής.
 3.2.2. Κάθε εγκεκριμένος τύπος φέρει αριθμό έγκρισης του οποίου τα δύο πρώτα ψηφία αποτελούν τον αριθμό της πλέον πρόσφατης σειράς τροποποιήσεων που ενσωματώθηκαν στον κανονισμό κατά την ημερομηνία έκδοσης της έγκρισης.
 3.2.3. Στα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιείται η ειδοποίηση έγκρισης ή απόρριψης της έγκρισης τύπου δεξαμενής σύμφωνα με τον παρόντα κανονισμό, μέσω εντύπου που ακολουθεί το υπόδειγμα του παραρτήματος 1 προσάρτημα 2 του κανονισμού και μέσω σχεδίων που εμφανίζουν τα στοιχεία που αναφέρονται στα ανωτέρω σημεία 2.2.2.1 και 2.2.2.2 ανωτέρω (που υποβάλλονται από τον αιτούντα την έγκριση) σε μέγεθος που δεν υπερβαίνει το A 4 (210 × 297 mm) ή διπλωμένο ώστε να επιτυγχάνεται το εν λόγω μέγεθος και σε κατάλληλη κλίμακα.
 3.2.4. Σε κάθε δεξαμενή η οποία ανταποκρίνεται σε τύπο δεξαμενής που έχει εγκριθεί σύμφωνα με τον παρόντα κανονισμό τοποθετείται εμφανώς και σε σημείο ευπρόσιτο που καθορίζεται στο έντυπο έγκρισης ένα διεθνές σήμα έγκρισης αποτελούμενο από:
 3.2.4.1.
 κύκλο που περιβάλλει τον χαρακτήρα «E» ακολουθούμενο από τον διακριτικό αριθμό της χώρας που έχει χορηγήσει την έγκριση (3)·
 3.2.4.2.
 τον αριθμό του


text:
παρόντος κανονισμού ακολουθούμενο από τα στοιχεία «RIII», την αναφορά «U» αν η δεξαμενή είναι εγκεκριμένη για γενική χρήση ή «S» αν η δεξαμενή είναι εγκεκριμένη για ειδική χρήση του οχήματος, την αναφορά «+A» αν η δεξαμενή είναι εγκεκριμένη με τα εξαρτήματά της ή «#A» αν η δεξαμενή είναι εγκεκριμένη χωρίς τα εξαρτήματά της, μια παύλα και τον αριθμό έγκρισης στα δεξιά του κύκλου που περιγράφεται στο σημείο 3.2.4.1.
 3.2.5. Το σήμα έγκρισης να είναι ευανάγνωστο και ανεξίτηλο όταν η δεξαμενή εγκαθίσταται στο όχημα.
 3.2.6. Στο παράρτημα 2 του παρόντος κανονισμού παρατίθενται παραδείγματα διάταξης του σήματος έγκρισης.
 3.3. Έγκριση σύμφωνα με το μέρος IV του παρόντος κανονισμού
 3.3.1. Αν το όχημα που υποβλήθηκε για έγκριση σύμφωνα με τον παρόντα κανονισμό πληροί τις απαιτήσεις του μέρους IV παρακάτω, χορηγείται έγκριση του εν λόγω τύπου οχήματος.
 3.3.2. Κάθε εγκεκριμένος τύπος φέρει αριθμό έγκρισης του οποίου τα δύο πρώτα ψηφία αποτελούν τον αριθμό της πλέον πρόσφατης σειράς τροποποιήσεων που ενσωματώθηκαν στον κανονισμό κατά την ημερομηνία έκδοσης της έγκρισης. Ωστόσο, ένα συμβαλλόμενο μέρος δύναται να δώσει τον ίδιο αριθμό έγκρισης σε περισσότερους του ενός τύπους οχήματος όπως ορίζεται στο σημείο 12.2, εφόσον οι τύποι αποτελούν μεταβλητές του ίδιου βασικού μοντέλου και με τον όρο ότι κάθε τύπος υποβάλλεται ξεχωριστά σε δοκιμές και διαπιστώνεται η συμμόρφωσή του προς τους όρους του παρόντος κανονισμού.
 3.3.3. Στα συμβαλλόμενα μέρη της συμφωνίας που εφαρμόζουν τον παρόντα κανονισμό κοινοποιείται η ειδοποίηση έγκρισης ή απόρριψης της έγκρισης τύπου οχήματος σύμφωνα με τον παρόντα κανονισμό, μέσω εντύπου που ακολουθεί το υπόδειγμα του παραρτήματος 1 προσάρτημα 1 του παρόντος κανονισμού και μέσω σχεδίων που εμφανίζουν τα στοιχεία που αναφέρονται στα ανωτέρω σημεία 2.3.2.1, 2.3.2.2 και 2.3.2.3 (που υποβάλλονται από τον αιτούντα την έγκριση), σε μέγεθος που δεν υπερβαίνει το A4 (210 × 297 mm) ή διπλωμένο ώστε να επιτυγχάνεται το εν λόγω μέγεθος και σε κατάλληλη κλίμακα.
 3.3.4. Σε κάθε όχημα το οποίο ανταποκρίνεται σε τύπο οχήματος που έχει εγκριθεί σύμφωνα με τον παρόντα κανονισμό, τοποθετείται σε εμφανές και ευπρόσιτο σημείο που καθορίζεται στο έντυπο έγκρισης ένα διεθνές σήμα έγκρισης αποτελούμενο από:
 3.3.4.1.
 κύκλο που περιβάλλει τον χαρακτήρα «E» ακολουθούμενο από τον διακριτικό αριθμό της χώρας που έχει χορηγήσει την έγκριση (3)·
 3.3.4.2.
 τον αριθμό του παρόντος κανονισμού ακολουθούμενο από τα στοιχεία «RIV», μια παύλα και τον αριθμό έγκρισης στα δεξιά του κύκλου που περιγράφεται στο σημείο 3.3.4.1.
 3.3.5. Αν το όχημα είναι σύμφωνο με εγκεκριμένο τύπο οχήματος, βάσει ενός ή περισσότερων κανονισμών που επισυνάπτονται στη συμφωνία, στη χώρα που χορήγησε την έγκριση βάσει του παρόντος κανονισμού, δεν χρειάζεται να επαναλαμβάνεται το σύμβολο που ορίζεται στο σημείο 3.3.4.1· στην προκειμένη περίπτωση, οι επιπρόσθετοι αριθμοί, οι αριθμοί έγκρισης και τα σύμβολα όλων των κανονισμών βάσει των οποίων έχει χορηγηθεί έγκριση στη χώρα που χορήγησε έγκριση βάσει του παρόντος κανονισμού τοποθετούνται σε κατακόρυφες στήλες στα δεξιά του συμβόλου που προβλέπεται στο σημείο 3.3.4.1.
 3.3.6. Το σήμα έγκρισης πρέπει να είναι ευανάγνωστο και ανεξίτηλο.
 3.3.7. Το σήμα έγκρισης τίθεται κοντά ή επάνω στην πινακίδα με τα στοιχεία του οχήματος που τοποθετεί ο κατασκευαστής.
 3.3.8. Στο παράρτημα


text:
2 του παρόντος κανονισμού παρατίθενται παραδείγματα διάταξης του σήματος έγκρισης.
 ΜΕΡΟΣ I — ΕΓΚΡΙΣΗ ΟΧΗΜΑΤΩΝ ΟΣΟΝ ΑΦΟΡΑ ΤΙΣ ΔΕΞΑΜΕΝΕΣ ΚΑΥΣΙΜΟΥ ΤΟΥΣ
 4. ΟΡΙΣΜΟΙ
 Για τους σκοπούς του παρόντος μέρους του κανονισμού:
 4.1.
 ως «έγκριση οχήματος» νοείται η έγκριση ενός τύπου οχήματος όσον αφορά τις δεξαμενές υγρού καυσίμου·
 4.2.
 ως «τύπος οχήματος» νοούνται τα οχήματα που δεν διαφέρουν ως προς ορισμένα βασικά χαρακτηριστικά τους, όπως:
 4.2.1.
 τον καθοριζόμενο από τον κατασκευαστή τύπο·
 4.2.2.
 σε οχήματα της κατηγορίας Μ1
 (4), η θέση της(των) δεξαμενής(-ών) στο όχημα, εφόσον επηρεάζει αρνητικά τις απαιτήσεις του σημείου 5.10·
 4.3.
 ως «θάλαμος επιβατών» νοείται ο χώρος για τους επιβάτες που περικλείεται από τη σκεπή, το δάπεδο, τα πλευρικά τοιχώματα, τις θύρες, τους εξωτερικούς υαλοπίνακες, το εμπρόσθιο διαχωριστικό διάφραγμα και το επίπεδο που διέρχεται από το οπίσθιο διαχωριστικό διάφραγμα ή το επίπεδο στήριξης του ερεισίνωτου των οπίσθιων καθισμάτων·
 4.4.
 ως «δεξαμενή» νοείται(-ούνται) η(οι) δεξαμενή(-ές) που έχει(-ουν) σχεδιαστεί για να περιέχει(-ουν) το υγρό καύσιμο, όπως ορίζεται στο σημείο 4.6, που χρησιμοποιείται πρωτίστως για την πρόωση του οχήματος, εξαιρουμένων των εξαρτημάτων της(τους) [σωλήνας πλήρωσης (εφόσον πρόκειται για χωριστό στοιχείο), στόμιο πλήρωσης, πώμα, δείκτης ποσότητας, συνδέσεις με τον κινητήρα ή για την αντιστάθμιση της εσωτερικής υπερπίεσης κ.λπ.]·
 4.5.
 ως «χωρητικότητα της δεξαμενής καυσίμου» νοείται η χωρητικότητα της δεξαμενής καυσίμου, όπως ορίζεται από τον κατασκευαστή, και
 4.6.
 ως «υγρό καύσιμο» νοείται το καύσιμο που βρίσκεται σε υγρή κατάσταση υπό κανονικές συνθήκες θερμοκρασίας και πίεσης.
 5. ΑΠΑΙΤΗΣΕΙΣ ΓΙΑ ΤΙΣ ΔΕΞΑΜΕΝΕΣ ΥΓΡΟΥ ΚΑΥΣΙΜΟΥ
 5.1. Οι δεξαμενές είναι κατασκευασμένες έτσι ώστε να είναι ανθεκτικές στη διάβρωση.
 5.2. Οι δεξαμενές υποβάλλονται επιτυχώς, όταν φέρουν όλα τα εξαρτήματα που κανονικώς προσαρμόζονται σε αυτές, στις δοκιμές διαρροής που διενεργούνται σύμφωνα με το σημείο 6.1 σε σχετική εσωτερική πίεση ίση προς το διπλάσιο της υπερπίεσης λειτουργίας, σε καμία όμως περίπτωση μικρότερη από υπερπίεση 30 kPa (0,3 bar).
 Οι δεξαμενές που είναι κατασκευασμένες από πλαστικό υλικό θεωρούνται ότι πληρούν την ανωτέρω απαίτηση εφόσον έχουν υποβληθεί επιτυχώς στη δοκιμή που περιγράφεται στο παράρτημα 5 σημείο 2.
 5.3. Τυχόν υπερπίεση ή πίεση υπερβαίνουσα την πίεση λειτουργίας αντισταθμίζεται αυτομάτως με κατάλληλες διατάξεις (εξαεριστικά, βαλβίδες ασφαλείας κ.λπ.).
 5.4. Τα εξαεριστικά είναι σχεδιασμένα κατά τρόπο ώστε να προλαμβάνονται τυχόν κίνδυνοι πυρκαγιάς. Ειδικότερα, οποιοδήποτε καύσιμο που τυχόν διαρρέει κατά την πλήρωση της(των) δεξαμενής(-ών) δεν έρχεται σε επαφή με το σύστημα εξάτμισης. Το καύσιμο αυτό πρέπει να διοχετεύεται στο έδαφος.
 5.5. Η(Οι) δεξαμενή(-ές) δεν τοποθετείται(-ούνται) σε επιφάνεια ή δεν αποτελεί(-ούν) επιφάνεια (δάπεδο, τοίχωμα, διάφραγμα) του θαλάμου επιβατών ή άλλου διαμερίσματος που αποτελεί αναπόσπαστο τμήμα αυτού.
 5.6. Προβλέπεται χώρισμα μεταξύ του θαλάμου επιβατών και της (των) δεξαμενής(-ών). Το χώρισμα μπορεί να διαθέτει ανοίγματα (π.χ. για τη διέλευση καλωδίων) υπό τον όρο ότι είναι έτσι διατεταγμένα ώστε, υπό συνήθεις συνθήκες χρήσης, να μη μπορεί να ρεύσει το καύσιμο ελεύθερα από τη(τις) δεξαμενή(-ές) προς το θάλαμο επιβατών ή άλλο διαμέρισμα που αποτελεί αναπόσπαστο τμήμα αυτού.
 5.7. Κάθε δεξαμενή είναι ασφαλώς στερεωμένη και τοποθετημένη έτσι ώστε να διασφαλίζεται ότι τυχόν διαρροή καυσίμου από τη δεξαμενή ή τα εξαρτήματά της διαφεύγει προς το έδαφος και όχι προς το θάλαμο επιβατών υπό συνήθεις


text:
συνθήκες χρήσης.
 5.8. Το στόμιο πλήρωσης δεν βρίσκεται στον θάλαμο επιβατών, στον χώρο των αποσκευών ή στο διαμέρισμα του κινητήρα.
 5.9. Το καύσιμο δεν διαφεύγει από το πώμα της δεξαμενής ή από τις διατάξεις αντιστάθμισης της υπερπίεσης κατά τις προβλεπόμενες συνθήκες λειτουργίας του οχήματος. Στην περίπτωση ανατροπής του οχήματος, γίνεται ανεκτό το στάξιμο, υπό τον όρο ότι δεν υπερβαίνει τα 30 g/min. Η απαίτηση αυτή επαληθεύεται κατά τη δοκιμή που ορίζεται στο σημείο 6.2.
 5.9.1. Το πώμα της δεξαμενής καυσίμου στερεώνεται στον σωλήνα πλήρωσης.
 5.9.1.1. Οι απαιτήσεις του σημείου 5.9.1 πληρούνται, εφόσον προβλέπεται η πρόληψη υπερβολικών εκπομπών εξαερούμενων καυσίμων και κατασπατάλησης καυσίμων που οφείλονται στην έλλειψη πώματος της δεξαμενής καυσίμου.
 Τούτο επιτυγχάνεται με τη χρήση ενός από τα ακόλουθα:
 5.9.1.1.1.
 πώματος της δεξαμενής καυσίμου με αυτόματο άνοιγμα και κλείσιμο και μη δυνάμενου να αφαιρεθεί·
 5.9.1.1.2.
 χαρακτηριστικών σχεδιασμού για την αποφυγή υπερβολικών εκπομπών εξαερούμενων καυσίμων και κατασπατάλησης καυσίμων που οφείλονται στην έλλειψη πώματος της δεξαμενής καυσίμου,
 5.9.1.1.3.
 οποιαδήποτε άλλη διάταξη με την οποία επιτυγχάνεται το ίδιο αποτέλεσμα. Ορισμένα ενδεικτικά, αλλά όχι εξαντλητικά, παραδείγματα είναι τα εξής: πώμα δεμένο με ιμάντα ή με αλυσίδα ή πώμα για το οποίο χρησιμοποιείται το ίδιο κλειδί με το κλειδί για την εκκίνηση του αυτοκινήτου. Σε αυτήν την περίπτωση, το κλειδί πρέπει να μπορεί να αφαιρείται από το πώμα μόνον όταν αυτό είναι κλειδωμένο. Ωστόσο, η χρήση αυτή καθαυτή πώματος δεμένου με ιμάντα ή με αλυσίδα δεν επαρκεί για άλλα οχήματα από τα οχήματα των κατηγοριών M1 και N1·
 5.9.2. το παρέμβυσμα μεταξύ του πώματος και του σωλήνα πλήρωσης παραμένει στέρεα στη θέση του. Το πώμα μανταλώνει στέρεα στη θέση του πάνω στο παρέμβυσμα και στον σωλήνα πλήρωσης όταν είναι κλειστό.
 5.10. Οι δεξαμενές τοποθετούνται κατά τρόπο ώστε να προστατεύονται από τις συνέπειες μετωπικής ή οπίσθιας σύγκρουσης του οχήματος· πλησίον της δεξαμενής δεν πρέπει να υπάρχουν προεξέχοντα μέρη, αιχμηρές άκρες κ.λπ.
 5.11. Η δεξαμενή καυσίμου και τα εξαρτήματά της πρέπει να είναι σχεδιασμένα και να τοποθετούνται στο όχημα με τρόπο ώστε να αποφεύγεται ο κίνδυνος ανάφλεξης λόγω στατικού ηλεκτρισμού.
 Εάν κρίνεται απαραίτητο, προβλέπεται(-ονται) μέτρο(-α) διάχυσης των φορτίων. Ωστόσο, δεν απαιτείται σύστημα για τη διάχυση των φορτίων για τις δεξαμενές καυσίμου που περιέχουν καύσιμα με σημείο ανάφλεξης τουλάχιστον 55 °C, όπως αναφέρεται στο σημείο 5.1 του εντύπου κοινοποίησης στο παράρτημα 1 προσάρτημα 2. Ο προσδιορισμός του σημείου ανάφλεξης πρέπει να είναι σύμφωνος με το πρότυπο ISO 2719:2002.
 Ο κατασκευαστής πρέπει να καταδείξει στην τεχνική υπηρεσία το/τα μέτρα που εγγυάται(-ώνται) την ικανοποίηση των εν λόγω απαιτήσεων.
 5.12. Η(Οι) δεξαμενή(-ές) πρέπει να είναι κατασκευασμένη(-ες) από πυρίμαχο μεταλλικό υλικό. Δύνα(ν)ται να είναι κατασκευασμένη(-ες) από πλαστικό υλικό, υπό τον όρο ότι πληροί(-ούν) τις απαιτήσεις του παραρτήματος 5.
 6. ΔΟΚΙΜΕΣ ΤΩΝ ΔΕΞΑΜΕΝΩΝ ΥΓΡΟΥ ΚΑΥΣΙΜΟΥ
 6.1. Δοκιμή σε υδραυλική πίεση
 Η δεξαμενή υποβάλλεται σε δοκιμή υδραυλικής εσωτερικής πίεσης, εκτελούμενη σε απομονωμένη μονάδα πλήρη με όλα τα εξαρτήματά της. Η δεξαμενή πληρούται τελείως με μη αναφλέξιμο υγρό (π.χ. νερό). Αφού κοπεί κάθε επικοινωνία με τον έξω χώρο, αυξάνεται σταδιακά η πίεση μέσω του σωλήνα που τροφοδοτεί τον κινητήρα με καύσιμο έως σχετική εσωτερική πίεση